qundao/data-zh-poetry huggingface dataset:
仇英碧梧翠竹图
作者：弘历
朝代：清

石泉窈以清，梧竹复修翠。诛茅为小楹，延得青山致。幽人兀然坐，开卷默而识。仿佛沂水风，吾与点也意。
仇英秋山仙馆
作者：弘历
朝代：清
体裁：五言律诗

云海拥山崇，楼台悬镜中。松浓耸髻绿，枫染驻颜红。西极来金母，东华谒木公。伯驹风格在，淳穆出精工。
仇英移竹图
作者：弘历
朝代：清
体裁：七言绝句

暑雨初晴宜曝书，更教移竹补林虚。长竿选得无枝叶，系线把来自钓鱼。
仇英红树垂纶
作者：弘历
朝代：清
体裁：七言绝句

意钓休言不在鱼，既然其意又何如。丹枫翠巘清溪映，泛宅何妨试寄居。
仇英蜡梅水仙小幅·其一
作者：弘历
朝代：清
体裁：七言绝句

作友风饕雪虐中，浅黄深白意相融。诗人拟议休唐突，色相虽殊品格同。
仇英蜡梅水仙小幅·其三
作者：弘历
朝代：清
体裁：七言绝句

婢视女星应太屈，兄呼寒客似相宜。雌黄世论曾何定，我亦于中一酌之。
仇英蜡梅水仙小幅·其二
作者：弘历
朝代：清
体裁：七言绝句

含香蜡瓣全欺雪，彻骨冰姿解辟寒。楼钥诗情天水法，传神岂止欲掀兰。
仇英蜡梅水仙小幅·其四
作者：弘历
朝代：清
体裁：七言绝句

携得行幐日与亲，悠然并对古之人。檀芬玉质疑飘动，毡室风和不近尘。
仇英雪夜放舟图
作者：弘历
朝代：清
体裁：七言绝句

雪溪破夜放轻船，危坐寒篷耸两肩。应是前湾寻句去，小鬟磨墨待题笺。
今岁牡丹颇逊往时怃然有感·其一
作者：弘历
朝代：清
体裁：七言绝句

琼苞常胜锦云张，几度拈吟兴欲狂。为我閒愁芳意敛，即看神解合称王。
今岁牡丹颇逊往时怃然有感·其二
作者：弘历
朝代：清
体裁：七言绝句

比似常年烂漫无，品题风月立斯须。维摩身自无依著，何必荣枯问鼠姑。
今年三月为孝贤皇后三周之辰以恭奉皇太后南巡届期弗获躬奠爰于孟春七日预行致祭流光瞬息触绪增悲感成长律
作者：弘历
朝代：清
体裁：七言律诗

展义观民已练辰，慈舆行庆奉南巡。奠朝不与悲先奠，人日那堪忆故人。预恐触怀灵輴旧，更当接礼翟衣新。青齐此去经由路，未拟思量早怆神。
今年各省督抚奏报麦秋皆属丰收而雨赐时若大田又复可望缺雨及被雹者合计不及十馀州县欣慰之馀并示近臣
作者：弘历
朝代：清
体裁：古风

祈年靡始终，致治何难易。幸获遇屡丰，天下遂无事。屡丰遇实难，所以先忧思。忧思日相寻，岁倏临十四。今岁麦秋好，近远皆一致。雨旸复以时，额庆叨天赐。但虑西成遥，愿奢鲜能遂。即使大有书，讵宜矜满志。馀三匪易言，调六无别计。惟此兢业怀，敬告诸有位。
今年奉天各县有收喜而有作
作者：弘历
朝代：清
体裁：七言绝句

遍野黄云尚作堆，翠华行处鲜污莱。东瀍西涧歌农庆，犹想当年即有邰。
今年直隶秋收倍常凭舆有喜因示接驾众官
作者：弘历
朝代：清
体裁：七言律诗

抚字心劳我尔同，西成欣阅异车攻。应筹教化缘加富，莫弛忧勤恃屡丰。路不拾遗非郅治，野多滞穗始淳风。清时讵贵催科巧，休养还期尽乃衷。
今年节令颇寒二月晦日花尚未开因而有作
作者：弘历
朝代：清
体裁：七言律诗

九十春光六十过，花边问节柳边哦。不妨丽景迟时耳，其奈閒愁触绪何。鳞戢银塘红漾锦，鹤行芳草绿生波。临池最喜颠翁句，老习奴书不玩鹅。
今昔
作者：弘历
朝代：清
体裁：七言绝句

懒畔牢愁挥咏毫，昔今今昔叹逢遭。欢娱总结忧愁种，缱绻何如淡泊高。
今秋各省告丰者多既慰以惧并示近臣
作者：弘历
朝代：清
体裁：古风

御宇十三年，历久知艰巨。幅员既云广，岂无水旱处。设存喜丰心，必有讳灾者。每嘱守土臣，莫作文饰语。帑粟常不惜，沟壑藉少补。今岁天降恩，远近京坻睹。偏祲只数州，已敕勤赒抚。江浙春米贵，落半平其贾。仓廪足河洛，鸿雁苏齐鲁。金川方用兵，黔黎亦已苦。更幸高下熟，转输差易取。嗟嗟我臣工，屡丰尔莫诩。馀三亦谩言，毋乃增其估。教养固兼施，欲速讵其可。永惟否泰机，益增乾惕所。
今秋洪湖水涨漫决高邮二闸而黄河复决铜山南徙淮徐扬胥被水灾特命大臣往来董率堵筑今均以腊月十二日合龙同日奏到河流顺轨积水渐消东作可期诗以志庆
作者：弘历
朝代：清
体裁：七言律诗

淮决维扬河又侵，茭楗堵筑救胥沉。两堤齐报一时合，一日悬纾两处心。襄事臣工力真殚，锡嘉天佑惠诚深。春耕明岁才堪课，敢即云愉倍惕钦。
介如峰
作者：弘历
朝代：清
体裁：古风

一峰卓立殊昂藏，恰有古桧森其旁。视之颇具丈夫气，谁欤号以巾帼行。设云妙喻方子美，徒观更匪修竹倚。亭亭戍削则不无，姗姗阎易非所拟。率与易名曰介如，长言不足因成图。正言辨物得朅揽，惠麓梁溪永静娱。
仍驻沙河所
作者：弘历
朝代：清
体裁：五言律诗

仍驻沙河所，毡庐颇耐居。不期逢蹢白，亦欲顺情舆。畅对秋云捲，知将泞道除。几閒消底事，四库校全书。
仓场侍郎奏开斛起运诗以志事
作者：弘历
朝代：清
体裁：七言律诗

近数年来运道艰，几多神思费其间。曰惩曰劝匪一致，筹浚筹疏有几般。所幸秋霖铺底足，更欣春雨益波潺。较先两月开斛早，事在人为理不删。
仓场侍郎景安刘秉恬奏报起漕全竣均予议叙诗以志事
作者：弘历
朝代：清
体裁：七言绝句

到有早迟行者事，收殊徐疾守之分。赏宜宽并教优叙，天庾勖哉司以勤。
仓场侍郎景安总漕管干珍各报漕运遄行情形诗以志慰
作者：弘历
朝代：清
体裁：七言律诗

早春长运水因微，司事诸臣命相机。江尾东昌已全过，天津南漕亦无违。汶河及卫胥增溜，神佑于人普锡禨。事顺敢因心略放，孜孜益励敕惟几。
仓场侍郎苏凌阿刘秉恬奏全漕告竣诗以志慰
作者：弘历
朝代：清
体裁：七言律诗

戊戌以来漕运滞，至今一十二年过。其间廑几宵而旰，无奈示惟劝与诃。乃得中秋到已毕，较之昔岁早犹多。慰哉更与惭俱切，事在人为语不讹。
仓场侍郎苏凌阿刘秉恬奏报起漕全竣诗以志慰并均予议叙
作者：弘历
朝代：清
体裁：五言律诗

竣漕报仓场，卸完实异常。上年较更早，往岁滞如忘。人力自当尽，天恩实善相。有惩设无劝，何以励官方。
仓场侍郎诺穆亲刘秉恬奏得雨情形诗以志事
作者：弘历
朝代：清
体裁：七言绝句

雨足连晴收麦宜，大田长觉望优滋。谁知喜霈甘膏际，即是此虞过盛时。
仓场侍郎诺穆亲刘秉恬奏报新漕到通诗以志事
作者：弘历
朝代：清
体裁：七言绝句

回空早必到通早，漕务迩年实合宜。日计不足月计速，信哉凡事在人为。
仓场侍郎诺穆亲刘秉恬奏报起漕全竣诗以志事
作者：弘历
朝代：清
体裁：七言律诗

惩懈劝勤漕运专，迩来颇觉胜先年。壬兹亥彼虽称早，闰有昨无究较延。实以燕齐忽值旱，故应淤浅啬行川。尚能秋孟回空毕，庶可宽其脱漏愆。
代办陜甘总督事务刑部侍郎陆有仁报元旦各属得雪诗以志事
作者：弘历
朝代：清
体裁：七言律诗

微霰节前未成寸，畿南北雪报来同。因希齐豫乃望负，兹报皋兰未想中。各属均沾真是庆，秋成犹远慢言丰。继观粮价多称贱，旱后饰辞申戒衷。
令懿皇贵妃挽诗
作者：弘历
朝代：清
体裁：七言律诗

儿女少年甫毕姻，独遗幼稚可怜真。兰宫领袖令仪著，萱戺殷勤懿孝纯。了识生兮原属幻，所惭化者近何频。强收悲泪为欢喜，仰体慈帏廑念谆。
以寿登八旬恭拜二陵遂巡山东祭岱宗阙里是日起程得长句六韵
作者：弘历
朝代：清
体裁：七言排律

八十干支天春锡，二陵风雨圣恩延。何修而遇诚徼幸，不息以强勉惕乾。中祀一心期备举，岱宗阙里例应然。书称二月东巡日，礼庆中秋庚戌年。展敬自当叩先鼎，撰良遂以发行旃。甲辰风景夫何异，瞥眼流阴五载迁。
以快雪堂补刻木版及补刻石版拓本联装成卷仍用匣弆木板韵题句
作者：弘历
朝代：清
体裁：七言排律

难知缺石故何为，代木由来人尽知。木既宛如中郎矣，石何不可步兵之。补新用以成全部，弆旧还教识此词。一二二而一叶契，叶花花与叶同枝。联装足考精神贯，合撰相投水乳奇。嗜古岂能辞玩物，每因自恧弗因怡。
以汉明光鉴配置汉玉镜台因成是咏
作者：弘历
朝代：清
体裁：古风

汉玉镜台旧所有，丁卯曾为歌咏取。其时配以镜玻璃，拟谓名实足相丑。措置檀厨棐几间，过而不留岁已久。兹因检阅古器玩，一时意想天开纽。西清所藏宝鉴多，何不配之为其偶。汉鉴陈汉玉镜台，丰城剑合曾殊否。玻璃质脆镕铜坚，均以古貌孚盈缶。台乎镜乎昔各分，然总炎刘代所宝。安知本非一人用，但今岂尚其人手。玻璃笑斯均絮言，不如辞台自孤守。
以王绂溪山渔隐图赐惠山寺弆珍以偿竹垆四图回禄之失诗以志事
作者：弘历
朝代：清
体裁：七言律诗

四图回禄虽分补，气韵终嫌似旧难。爰命石渠出真迹，俾藏僧舍作奇观。幸兼跋语存原博，一例长图写孟端。试问惠山白足者，可犹饮恨有司官。
以纪元六十年恭谒二陵起程有作
作者：弘历
朝代：清
体裁：七言律诗

廿五登基八旬五，纪元六十沐天恩。历观惇史今及古，谁似皇朝祖与孙。脩遇切衷惕宵旰，保和惟励惠黎元。鼎湖瞻叩摅深悃，聪听长言示后昆。
以菩提叶书心经并成是什
作者：弘历
朝代：清
体裁：古风

心经二百六十八，足该三藏之全文。书惟贝多罗始称，金粟亦惟祖蔡伦。贝多罗既不可得，粤东菩提犹其邻。竺僧智药持种至，植之虞苑传虞翻。授偈百十七年后，菩萨于此示肉身。六祖祝发果其下，风幡不动堂犹存。树历千载叶万亿，谓非佛力谁缘因。般若波罗书既竟，得母见布而疑黂。
以诗代书存问傅龙翰先生
作者：弘历
朝代：清
体裁：七言绝句

经时未到禁门边，食履多宜心泰然。月霁风清烦暑远，忽教重忆讲帷前。
仪鎗行按鎗本鼎类又酒器俗以为刀枪之枪又火器亦名为鎗均误也作仪鎗行因并识之
作者：弘历
朝代：清
体裁：古风

羽林中有虎鎗骑，用以持鎗寻虎刺。阚如负嵎孰敢撄，贾勇直前弗退避。乃有仪鎗厕其间，所司导引为仪卫。銮舆发处必前行，不取技精取数备。短白其褂亦佩鎗，险谷丛林曾未试。虎鎗跋涉觅虎踪，仪鎗日受虎鎗赐。庄叟寓意说支离，世间诚复有其事。
仰熙斋
作者：弘历
朝代：清
体裁：七言绝句

沛里弦歌户口滋，百年休养乐民旗。毋容易视熙和此，率自勤劳昔日贻。
仲冬万寿山清漪园作
作者：弘历
朝代：清
体裁：七言律诗

小憩清漪退问安，飒然冬景又堪观。山烘日色淡而暖，泉带冰声响且寒。倚槛晷方长牖朗，进舟川未冻波宽。往来都为祝釐典，一再钦筹意倍欢。
仲冬养心殿
作者：弘历
朝代：清
体裁：五言律诗

积素凝鸳瓦，更签迟漏铜。华榱横蚬紫，藻井倒茄红。几净诗情逗，窗明梅意融。南飞金翼候，钦若凛渊衷。
仲冬南苑大阅纪事
作者：弘历
朝代：清
体裁：七言律诗

廿年一举宁为数，周礼分明节候论。便设军容示西域，伫看露布靖坚昆。好齐以暇千旓飐，既正还奇万炮喧。风日晴和士挟纩，非予恩也总天恩。
仲冬御园即景
作者：弘历
朝代：清
体裁：七言律诗

驻园仍以问安来，景气仲冬又异哉。水半凝冰罢舟泛，日全烘暖爱窗陪。护培如法馀晚菊，熏养偷天得早梅。游目西山已生望，何当积素画屏开。
仲冬香山即景杂咏·其一
作者：弘历
朝代：清
体裁：七言绝句

隔岁峰容傍岁阑，乘暄朅览不知寒。今来偏有相应处，积雪西山待我看。
仲冬香山即景杂咏·其三
作者：弘历
朝代：清
体裁：七言绝句

管收寒鸟籁藏松，只有幽泉尚细淙。便拟㨨琴一写韵，徽弦端是中黄钟。
仲冬香山即景杂咏·其二
作者：弘历
朝代：清
体裁：七言绝句

翠缬红敷亦底为，试看惨淡是真姿。因之便欲蠲纷虑，静悟贞元初起时。
仲冬香山即景杂咏·其四
作者：弘历
朝代：清
体裁：七言绝句

好山大略一观诸，雕缋偏输素在初。逐景题词今且置，亦因稿本写无馀。
仲夏万寿寺
作者：弘历
朝代：清
体裁：七言律诗

北至言将致戒时，还宫取便又临兹。讵云适兴游方外，总为祝釐相所宜。雨后松风含飒爽，午前花露滟葳蕤。僧人衣紫门旁跽，可识袁州郑谷诗。
仲夏万寿山
作者：弘历
朝代：清
体裁：七言律诗

东巡回跸即盼雨，那得閒情问碧嶒。春已全拚夏过半，愁才消去兴随增。乔林布荫偏宜步，敞阁延凉正好凭。西望香山犹十里，两年未到亦云应。
仲夏万寿山
作者：弘历
朝代：清
体裁：七言律诗

夏仲来游雨后山，峰容疑讶跸巡还。爱兹与我周旋久，岂必权其伯仲间。莺罢绵蛮辞树去，鱼过拨刺卧波顽。春光漫惜暪人过，流水行云好是閒。
仲夏万寿山
作者：弘历
朝代：清
体裁：五言排律

弥月望甘雨，心愁游兴疏。今来佳节过，幸值渥沾馀。触景足生趣，湖山尽起予。针芒刺早稻，田叶点新蕖。林煦莺迁木，泥香燕贺居。属吟稍染翰，亦欲闷怀纾。
仲夏万寿山即事
作者：弘历
朝代：清
体裁：七言律诗

香山旋跸此经过，不入知曾有憾么。稔冉居诸阅半月，清和景物付流波。绿深红谢宁关我，宵矻旰孜敢厌他。略识大端廓喀信，实音仍盼究如何。
仲夏万寿山清漪园
作者：弘历
朝代：清
体裁：七言律诗

雨后筹农略解颜，传宣清晓小游山。仍教速递封章奏，那可延迟引见班。近沼已增玉为縠，远峰群濯翠如鬟。问心兹合稍閒矣，即景搜吟卒未閒。
仲夏万寿山清漪园作
作者：弘历
朝代：清
体裁：七言律诗

十日开晴心略定，名山欲一揽清漪。半宵又报云生片，侵晓微逢雨落丝。佳景虽供目嫌役，碧霄凝望意难怡。时霏时止不成寸，快霁宜旸切系思。
仲夏万寿山遣怀
作者：弘历
朝代：清
体裁：七言律诗

西巡回跸御园居，望雨匆匆过月馀。遍野优沾农事起，问山聊藉穑愁舒。花红柳绿虚孤彼，志满意豪仍惕予。一带静宜遥在望，今年权罢咏何如。
仲夏南塘
作者：弘历
朝代：清
体裁：七言律诗

南塘夏五净无涯，不道宜烟雨亦宜。花下人行红散雾，柳边舟泊绿成帷。婆罗弹梵鹤呼侣，玳瑁宣慈燕乳儿。消遣日长书在手，朱明窗外影旋移。
仲夏御园閒咏·其一
作者：弘历
朝代：清
体裁：七言律诗

拟散閒愁驻御园，无端翻致黯销魂。但逢景物试追想，率觉凄凉不忍言。偕老羞看连理树，忘忧空对背堂萱。稍赢雨后千畦绿，穑事常年系念繁。
仲夏御园閒咏·其二
作者：弘历
朝代：清
体裁：七言律诗

锦蹊红雨早成尘，节抚南讹律又新。今岁春光欺我过，当年心事共谁陈。巢梁乳燕呼儿切，护水文鸳命侣频。揽结寻常怡性处，云何长遣两眉颦。
仲夏承光殿
作者：弘历
朝代：清
体裁：五言排律

抡魁三岁届，返跸九重临。憩息登崇址，㣶徊抚古林。澄怀寄云水，生意畅鱼禽。北会馀金殿，南薰验舜琴。雨时山早翠，日永树移阴。敢懈祈年志，忧勤与日深。
仲夏池上居
作者：弘历
朝代：清
体裁：五言律诗

一雨沃心源，言泉可试言。历年忧乐在，万姓易艰存。敢懈旰宵已，未臻道德藩。倦勤八岁待，高尚或堪论。
仲夏池上居
作者：弘历
朝代：清
体裁：七言律诗

前朝甘澍解心忡，始觉拈毫兴渐融。得什短长以时异，志怀忧喜历年同。乍欣麦颖如期绿，那系榴花照眼红。有暇翻书在稽古，不惟弄月与吟风。
仲夏清晖阁
作者：弘历
朝代：清
体裁：七言律诗

高阁清晖卧室西，思量灯夕益心悽。园居已切怀惭矣，景问那能志畅兮。终岁宁无一日至，两年曾未七言题。即今渐合抒吟兴，犹自腼颜得句稽。
仲夏游玉泉山
作者：弘历
朝代：清
体裁：七言律诗

桥过青龙向玉泉，农功历览意欣然。水田粳稻旱田麦，苗吐菁葱穗吐全。阴布峦林擢秾秀，露含阶卉斗芳妍。抚笺欲咏还停笔，惭愧今年胜往年。
仲夏游玉泉山观麦志喜
作者：弘历
朝代：清
体裁：五言律诗

游山却步辇，信马试丝缰。藉欲知劳逸，因之趁爽凉。烟宫憩席玉，绨几掞毫霜。骋望真馀喜，崇墉圃麦黄。
仲夏游玉泉山静明园作
作者：弘历
朝代：清
体裁：七言律诗

山树叶齐当夏静，泉源雨后澈湖明。因之一豫来消闷，何必寸衷特矫情。红谢绿浓随景物，风薰民阜奉时行。虽然敬怠争相胜，惟日孜孜戒满盈。
仲夏瀛台
作者：弘历
朝代：清
体裁：七言律诗

雨过河源爽籁轻，秀林嘉荫罨文楹。三壶早识图经注，九夏何来暑气生。体道鸢鱼看活泼，消閒书史挹菁英。麦登更喜新禾茂，庆慰还思戒满盈。
仲夏瀛台
作者：弘历
朝代：清
体裁：七言律诗

雨霁朱明晓亦凉，顺涂总驾赏烟光。谁云城市无三岛，即听松篁有八琅。荷未放花先吐叶，燕来窥户旧巢梁。弄田自是芃新颖，悦在农郊景胜常。
仲夏瀛台即景杂咏六首·其一
作者：弘历
朝代：清
体裁：七言绝句

黄头舣棹待金鳌，太液轻风送画艘。明日致斋游未得，好因路便事清遨。
仲夏瀛台即景杂咏六首·其三
作者：弘历
朝代：清
体裁：七言绝句

假山树子近天然，阅世于今四百年。恰似云中吠鸡犬，略因津逮亦成仙。
仲夏瀛台即景杂咏六首·其二
作者：弘历
朝代：清
体裁：七言绝句

红墙曲折镜光开，芝字堤头耸趯台。却笑刘郎虚费事，遥从海上觅蓬莱。
仲夏瀛台即景杂咏六首·其五
作者：弘历
朝代：清
体裁：七言绝句

步出松门又放舟，蕉园钟磬落声幽。横从玉蝀桥边过，白塔凌云更举头。
仲夏瀛台即景杂咏六首·其六
作者：弘历
朝代：清
体裁：七言绝句

楼台位置规浮玉，为爱空明接水天。壁上恰书江国咏，一弹指顷向三年。
仲夏瀛台即景杂咏六首·其四
作者：弘历
朝代：清
体裁：七言绝句

入夏松篁森静姿，竹垆小试午风时。三间静室无多子，何事频来去每迟。
仲夏玉泉山
作者：弘历
朝代：清
体裁：五言律诗

仲春曾一至，仲夏此方临。徒觉抛山静，来申祷雨忱。群芳付梦阅，千顷待膏斟。岂不亭台好，心烦懒去寻。
仲夏玉泉山
作者：弘历
朝代：清
体裁：七言律诗

凭舆荟蔚冒朝隮，雨已滋尘未作泥。偶至无过乘暇耳，回思又复隔年兮。春花那问堂堂过，夏叶方看密密齐。山自静而云自动，奇观谁与幻高低。
仲夏玉泉山
作者：弘历
朝代：清
体裁：七言律诗

朝爽迎人襟袖间，步舆近指玉泉山。仲春偶至兹仲夏，有暇何曾真有閒。雨后琴声壮雪窦，风前盖影辟云关。峰尖雁塔簪针颖，畅好乘凉事一攀。
仲夏玉泉山
作者：弘历
朝代：清
体裁：七言律诗

欲泮晓云依翠鬟，游先启跸偶偷閒。菁葱都濯林端叶，润溽来看雨后山。花色浓因露色滟，泉声壮出石声潺。今年秋景应孤负，题句从教泐壁间。
仲夏玉泉山
作者：弘历
朝代：清
体裁：七言律诗

雨霁兰街绝点埃，玉泉今岁此初来。春光已付不知过，几暇仍教无逸陪。咨政罢才聊泛舫，观农要为一登台。明亭暗窦江南似，清恋何须首重回。
仲夏玉泉山
作者：弘历
朝代：清
体裁：七言律诗

香山回跸昨经过，进辇匆匆句未哦。此日清游值几暇，薰风畅好咏卷阿。布凉树荫依檐密，过雨花香傍砌多。西望静宜倏改观，绿云丛拥远尖螺。
仲夏玉泉山即景
作者：弘历
朝代：清
体裁：七言律诗

玉泉未至恰弥月，启跸前因偶一临。孟夏忽然为仲夏，寸阴原合惜分阴。杂芬递自草花夥，嘉荫看从树叶深。常谓学当袪结习，未能忘者是搜吟。
仲夏玉泉山静明园作
作者：弘历
朝代：清
体裁：七言律诗

半月渚宫未命銮，玉泉景色又殊观。南风徐拂薰锦卉，细雨时霏濯翠峦。响棹浑如烟里度，问山全自镜中看。轻凉无碍纱衣透，节候正宜麦喜寒。
仲夏讨源书屋
作者：弘历
朝代：清
体裁：古风

泉林值优澍，远廑京畿田。为之望嘉泽，展转逮跸旋。一日复一日，月馀倏忽迁。畅春每问安，仍即返御园。非故省游幸，愁鲜閒绪焉。夏半始沾膏，晚种苗茁芊。讵止释惄愁，幸慰慈念悬。欢颜咨起居，退憩书屋便。镜中华发增，几席原如前。
仲夏香山·其一
作者：弘历
朝代：清
体裁：七言律诗

翠风香雾蔚林闾，咫尺名山试阅诸。稍揽结来中夏景，略延俄过半年馀。依泉展席偏宜静，纳嶂开窗不碍虚。恰趁今朝几务简，相饶涤虑一翻书。
仲夏香山·其二
作者：弘历
朝代：清
体裁：七言律诗

连林雨足濯烟鬟，佳趣欣于得此间。入室依然忘来往，对峰难与较忙閒。风前竹韵金轻戛，石罅泉声玉细潺。厓口去年曾驻䍐，遥赢白傅占香山。
仲春丁祭先师礼成述事
作者：弘历
朝代：清
体裁：七言律诗

月令徒闻释上丁，用丁义未著明经。象心承丙前贤注，内圣外王后世型。疏十四年增怵惕，当春仲月敢稽停。拟仍明岁奠阙里，重道犹应励艾龄。
仲春丁祭至圣先师礼成述事
作者：弘历
朝代：清
体裁：七言律诗

挈壶宣夜告时良，载奠椒芹礼素王。中祀八旬躬致敬，幼攻老勖志弥长。辟雍重建曾凭席，阙里将临祇面墙。践阼承天五十五，君师兼责愧难当。
仲春丁祭至圣先师礼成述事
作者：弘历
朝代：清
体裁：七言律诗

践阼年当天数庆，八旬五岂易为望。幸蒙昊贶符心愿，感谢师承叩已蘉。莅政临民惕宵旰，志于心欲仰宫墙。石经覈准全刊壁，三一参差胜汉唐。
仲春万寿山即景
作者：弘历
朝代：清
体裁：七言律诗

前日问安无暇到，今朝到为问安回。已看绿柳风前舞，恰喜红桃雨后开。蓄眼芜珠缘带露，称心山黛不生埃。分明胜概西湖上，祇少北高峰影来。
仲春万寿山杂咏六首·其一
作者：弘历
朝代：清
体裁：七言绝句

迩来春色夫如何，乍见山阳绿草多。都识流阴曾不住，返躬却复虑蹉跎。
仲春万寿山杂咏六首·其三
作者：弘历
朝代：清
体裁：七言绝句

如酒新波万顷翻，镜边遥见凤凰墩。何必湖心较西子，澄观会处合忘言。
仲春万寿山杂咏六首·其二
作者：弘历
朝代：清
体裁：七言绝句

表里湖山景不穷，杨丝渐欲受东风。六桥迤逦知何处，祇在轻烟淡霭中。
仲春万寿山杂咏六首·其五
作者：弘历
朝代：清
体裁：七言绝句

曲廊绕柱度潺湲，蹀步松风石濑间。此是惠山真面目，输他钟磬六时閒。
仲春万寿山杂咏六首·其六
作者：弘历
朝代：清
体裁：七言绝句

水复山重致益奇，流连每自戒逾时。无过大意观匆遽，却笑何须尔许为。
仲春万寿山杂咏六首·其四
作者：弘历
朝代：清
体裁：七言绝句

种松拟种丈寻外，拱把成阴久待迟。为学固知戒躐等，求才亦复贵乘时。
仲春上戊恭祭社稷坛
作者：弘历
朝代：清
体裁：五言排律

东陆暾将曙，熙春日载阳。明禋遵振古，崇德佐惟皇。香雾霏神鼎，卿云拥帝觞。丝匏方合奏，缀兆早成行。物备九州贡，土分五色方。一衷虔致愿，庆锡我年康。
仲春养心殿
作者：弘历
朝代：清
体裁：古风

棼橑焕晨煦，春信归候桃。詄荡双阙开，盎盎眄神皋。平秩廑予怀，与物含甄陶。身居九重上，心为天下劳。
仲春养心殿
作者：弘历
朝代：清
体裁：七言律诗

祈春典学两俱应，为是还宫礼敬承。依例彤扉弆仙木，更当青琐彻华灯。闹将半月翻欣静，閒敕万几敢忘兢。正值金川攻要寨，问邮中夜每频兴。
仲春含经堂
作者：弘历
朝代：清
体裁：古风

我爱含经名，更绎含经义。汲古缅韩绠，佩文企边笥。延清披扆香，行春返旌翠。于时月之仲，快值雨初霁。群芳既骀荡，韶光复明媚。宁惟寸阴惜，兼观万物备。
仲春启跸巡幸天津府阅河务即事得句
作者：弘历
朝代：清
体裁：七言律诗

四度南巡陆路旋，津门曾未驻龙船。黄图众水会归地，赤子多年仰觐天。二月下旬跸爰启，十分三数税均蠲。观民观海胥要务，圣迹昭垂勉继旃。
仲春启跸巡幸天津府顺阅河工之作用丁亥诗韵
作者：弘历
朝代：清
体裁：七言律诗

申岁津门翠跸旋，阅周一纪命巡船。迅哉过隙白驹日，启也行时春仲天。河务田功心所切，笙歌灯舞意为蠲。老来结习未除者，触景拈吟此始旃。
仲春启跸恭谒泰陵
作者：弘历
朝代：清
体裁：五言律诗

春露兴悲候，春风启跸初。宁称行岁例，业已隔年馀。植柳高笼路，来牟茁映舆。西瞻云巘迥，切切渺愁予。
仲春圆明园即事
作者：弘历
朝代：清
体裁：七言律诗

未朔还宫过望回，廿馀驹影迅遒哉。问安殊昔心独苦，勤政如前志敢颓。春冷溪边桃勒朵，雪沾町畔麦滋荄。奏章每报叨丰泽，橐籥益钦栽者培。
仲春展谒东陵启跸之作
作者：弘历
朝代：清
体裁：七言律诗

寒食由来拜扫传，桥山东望拂征鞭。便从省岁耕耘始，不为行春景物妍。圣祖恩勤思永世，孙臣展谒隔经年。凤城趁晓才清跸，心在丹陵白水边。
仲春幸南苑即事杂咏·其一
作者：弘历
朝代：清
体裁：七言绝句

南苑前年曾一过，寒暄阅岁迅逶迤。手柔弓燥思典论，小试春蒐仲月和。
仲春幸南苑即事杂咏·其三
作者：弘历
朝代：清
体裁：七言绝句

北红门外水田治，路便轻舆快览之。苑内亦多宣剔处，由来万事在人为。
仲春幸南苑即事杂咏·其二
作者：弘历
朝代：清
体裁：七言绝句

于此习围忆少年，朝家家法意深焉。今仍命子孙曾辈，一例遵行奕叶传。
仲春幸南苑即事杂咏·其四
作者：弘历
朝代：清
体裁：七言绝句

平原早已列围场，风作宣教罢猎行。不惜畏劳将致议，古稀遵养亦云当。
仲春幸南苑小驻跸之作
作者：弘历
朝代：清
体裁：七言律诗

南苑曾无廿里赊，平明清跸出闉阇。春蒐阅岁又三岁，孙辈成家凡几家。欲试武功工控纵，讵宁文艺诩风华。所为汲汲思亲率，略愧长年力不加。
仲春幸御园有作
作者：弘历
朝代：清
体裁：七言律诗

去年已是御园居，今岁园居益欿予。便即法宫亦朱户，却犹林籞有精庐。孟春既过仲春至，娱事谁知往事虚。点笔勉为纪时月，无端惹恨祗长歔。
仲春御园三首·其一
作者：弘历
朝代：清
体裁：七言绝句

十日还宫讵觉赊，春光尔许暗中加。绿深阶草全舒叶，红润山桃欲放花。
仲春御园三首·其三
作者：弘历
朝代：清
体裁：七言绝句

山禽啅树不知名，春入能言尽作声。万物乘时欣自得，吾民饥溺那怡情。
仲春御园三首·其二
作者：弘历
朝代：清
体裁：七言绝句

风软云轻少霁时，花光柳态镜中披。迩年大有江南意，调燮其间一忖之。
仲春御园即事
作者：弘历
朝代：清
体裁：七言律诗

十日还宫庶绩熙，侵寻御苑仲春时。勒寒冰沼消才半，应节蛰坯惊尚迟。煦妪初含静观理，芳菲未鬯雅宜诗。和调六幕参元化，敢咏风云月露为。
仲春御园即事
作者：弘历
朝代：清
体裁：七言律诗

讲席回舆御苑居，仲春郊景历凭诸。润增麦陇渐芃若，色重杨堤又窣如。兴偶飞常托平句，齿微迈懒读奇书。十年前忆问安况，掷笔茫然一怆予。
仲春御园即事
作者：弘历
朝代：清
体裁：七言律诗

还宫言出御园常，旬日韶光顿尔昌。风坼埭头桃蕾紫，暖侵阶齿菜花黄。伞张已觉嫌曦烘，舟泛宁须凿冻忙。如此佳时如此处，问军书那问春芳。
仲春御园即景
作者：弘历
朝代：清
体裁：七言律诗

右文寅祀礼胥竣，欢喜询安谒畅春。御苑韶光益增鬯，体乾元德信为仁。柳摇金色笼桥齿，水潋银澜涨岸唇。节綵镫华都已撤，閒斋净几足怡神。
仲春御园即景
作者：弘历
朝代：清
体裁：七言律诗

西巡趋驾问安回，御苑春光骀荡开。堤柳欲争后凋柏，山桃全放不香梅。法宫有事明当返，芳囿无妨斯暂陪。一路农功毕兴揽，静思差慰此归来。
仲春御园即景
作者：弘历
朝代：清
体裁：七言律诗

还宫旬浃驾言出，御苑风光报仲春。心怅重无问安事，发宣已作古稀人。轻黄上柳略殊昨，淡紫含桃未放新。屈指花朝隔三日，祇教盆卉荅芳辰。
仲春御园泛舟即事杂咏·其一
作者：弘历
朝代：清
体裁：七言绝句

颇厌凿冰放水流，旬馀冻解总通舟。效勤笑尔曾何谓，耐可新波试泛游。
仲春御园泛舟即事杂咏·其三
作者：弘历
朝代：清
体裁：七言绝句

碧溪几曲足清遨，何必悤悤急进篙。傍岸忽疑霞脚重，近看知欲绽山桃。
仲春御园泛舟即事杂咏·其二
作者：弘历
朝代：清
体裁：七言绝句

紫禁平明出御园，园中春事渐堪论。黄薰堤柳弱于线，绿染池波涨自源。
仲春御园泛舟即事杂咏·其四
作者：弘历
朝代：清
体裁：七言绝句

镜光拖处远山沉，戟戟新蒲刺渚浔。鸥傍人来去亦可，几曾说到有无心。
仲春御园泛舟即景·其一
作者：弘历
朝代：清
体裁：七言绝句

法宫数日小淹留，冻解居然可泛舟。试舣兰桡观石激，光阴却讶似兹流。
仲春御园泛舟即景·其二
作者：弘历
朝代：清
体裁：七言绝句

嫩芷新花都未发，头鹅回雁已纷来。曰矰曰网全无用，那更高称三面开。
仲春御花园作
作者：弘历
朝代：清
体裁：七言律诗

秾春何处归来早，堆秀山前绛雪轩。已许游蜂依蕊簇，未教新燕傍枝翻。周阿玉树斜临榭，放溜金波曲抱源。渴望甘膏疏宴赏，休言树背有丛萱。
仲春承光殿
作者：弘历
朝代：清
体裁：七言律诗

右坛祭毕返金舆，适值明当进讲书。遂以驻骖宿禁里，因之揽景趁几馀。崇台绮殿聊容与，越日前园问起居。不觉七朝萱砌隔，迅哉驹影益廑予。
仲春斋居
作者：弘历
朝代：清
体裁：五言律诗

上戊届春祈，斋三居禁闱。漏长晷渐短，寒尽雪全晞。主敬所无逸，得閒益敕几。明窗下檐影，即此悟流晖。
仲春斋居
作者：弘历
朝代：清
体裁：古风

中祀斋二日，一心诚则同。况此将耕耤，为岁祈先农。今春天泽溥，土润兴田功。密云犹霭霭，细雨时濛濛。际和心益凛，遑敢弛寅恭。有年祝九宇，无逸励九重。
仲春斋居
作者：弘历
朝代：清
体裁：五言律诗

右社将临祭，深宫此致斋。昼长日出早，春暖雪消皆。墙柳稊笼院，庭莎芽纽阶。谁云几务简，筹笔正萦怀。
仲春斋居
作者：弘历
朝代：清
体裁：五言律诗

庆节堂堂过，斋居肃肃閒。动归静知好，民与物思艰。新句亦时得，陈言恐未删。轻云落微雪，望复切其间。
仲春斋居
作者：弘历
朝代：清
体裁：七言律诗

新正倏过仲春至，两祭并为一次斋。且喜节馀心适静，更逢雪足泽涵佳。星中鸟宿将临度，日北檐阴已下阶。虽是肃居有清暇，命师筹远正萦怀。
仲春斋居
作者：弘历
朝代：清
体裁：古风

春日既载阳，农事俶以兴。祖识大地德，厚贶资神明。吉戊举崇祀，斋居志寅清。一衷希昭假，思过弥怦怦。去岁纵有秋，未敢侈丰亨。无何冬雪旱，岂予或满盈。入春增惕息，浃月偏朗晴。商洛亟待泽，更复连兖青。闻有避荒民，提挈事远征。遮留岂善政，任徙将堕农。踟蹰无一可，蒿目心靡宁。嗟我灾黎苦，如睹鸠鹄形。玉食其奚安，�恤非为名。截漕济谷粟，按户弛输徵。如伤敕牧臣，告诫频丁宁。调燮自怀惭，讵待咨公卿。近日云屡作，妒风如践盟。所祈神降嘏，使彼令不行。山川云勃出，郊原雨溥灵。居者喜以跃，流者返而耕。屈指计农候，幸未过清明。
仲春斋居
作者：弘历
朝代：清
体裁：古风

迁坐此致斋，封土将举祭。当春虔祈春，因地凛事地。端居敕政务，萦念筹民计。吁兹畿辅间，连岁遭灾沴。麦收斯更要，藉以青黄继。仍吁大田登，庶稍复元气。三时尚遥遥，时若安可必。微诚讵能通，厚贶实深觊。
仲春斋居
作者：弘历
朝代：清
体裁：古风

闰馀节令早，仲月气已和。春草吐新色，春水生微波。土脉既欲动，举趾将日多。祀典卜上戊，于古重祈禾。宿三此预斋，志一戒贰他。安能忘九宇，屡丰愿则那。户口况日增，谷贵理亦宜。逢年惟苟支，失秋馑遂加。调幕增已惭，填壑忧民瘥。
仲春昆明湖上
作者：弘历
朝代：清
体裁：七言律诗

晴晖送暖涣冰纹，归岫西山有宿云。放眼柳条丝渐软，含胎花树色将分。女牛左右徒闻古，凫雁光辉各命群。陆町溪塍都润泽，行将来往课耕耘。
仲春朔吉社稷坛礼成述事
作者：弘历
朝代：清
体裁：五言律诗

春戊率躬行，祈年福万氓。有收叨昨惠，绥屡吁今诚。仲合孟占楙，近和远始耕。升芗增肃穆，宿识已为轻。
仲春朔日躬祭社稷坛
作者：弘历
朝代：清
体裁：五言律诗

曙色辨坛松，祈春躬祭重。五行欣值土，二月正兴农。爰稼绎洪范，主阴考秩宗。年年承福胙，莫懈一心恭。
仲春朔日重华宫茶宴廷臣及内廷翰林等以平定台湾联句并成四律·其一
作者：弘历
朝代：清
体裁：七言律诗

将谓东厢联句抛，捷闻获孽净三苞。正逢岁以二月朔，符合师之六五爻。仍此接茵试清茗，无须列几置丰肴。泰中恒凛不骄意，损满益谦两语包。
仲春朔日重华宫茶宴廷臣及内廷翰林等以平定台湾联句并成四律·其三
作者：弘历
朝代：清
体裁：七言律诗

天地改云添弟会，外官可恨善为欺。渡洋涉险不知惧，牟利忘公总计私。及至事张难掩饰，徒称兵少窃嗟咨。致兹抑是谁之过，吾过吾惟自讼之。
仲春朔日重华宫茶宴廷臣及内廷翰林等以平定台湾联句并成四律·其二
作者：弘历
朝代：清
体裁：七言律诗

台郡弹丸称要地，外通海国内闽疆。康熙始用庙谟定，雍正继稽吏治详。然以流民多杂处，遂教奸匪叛无常。即予五十年中屡，未若斯番贼燄狂。
仲春朔日重华宫茶宴廷臣及内廷翰林等以平定台湾联句并成四律·其四
作者：弘历
朝代：清
体裁：七言律诗

界进生番本异伦，穷踪历险备尝辛。埋根踊跃资群力，执首绸缪赖一人。净北已知无后虑，�南应易洗前尘。七闻鸿捷叨天佑，感激惟深励惕寅。
仲春朝日坛礼成纪事六韵
作者：弘历
朝代：清
体裁：五言排律

朝日东门外，春分阳德雍。躬亲应戊岁，祭礼溯天宗。在俎陈骍角，承筐奠赤琮。元端服惟盛，大采意弥恭。三献酌清齐，旋宫奏夹钟。翘瞻坛壝焕，瑞拥旭光浓。
仲春朝日坛礼成述事
作者：弘历
朝代：清
体裁：五言律诗

刚岁例躬行，元端此竭诚。得天表久照，永古耀阳精。作则虔申已，敢云视若兄。礼成返銮辂，彻乐弗昭声。
仲春朝日坛礼成述事
作者：弘历
朝代：清
体裁：七言律诗

天宗三复地宗三，祭典惟崇冠五堪。况以多年执礼阔，适当刚岁竭诚参。荣光烛鼎祥烟郁，和气浮卮瑞露湛。临照炎精仰咫尺，法钦阳德敢徒谈。
仲春朝日坛礼成述事
作者：弘历
朝代：清
体裁：五言律诗

天恩八旬寿，中祀蒇躬亲。捧璧疏一纪，升芗当仲春。无私能久照，有赫总宣仁。观燎礼成退，惓然心倍寅。
仲春游玉泉山作
作者：弘历
朝代：清
体裁：七言律诗

玉泉咫尺御园近，节过花朝始一游。望雪寖寻随望雨，忘欢朝暮那忘忧。泽饶三寸念微释，候入仲春景渐稠。略胜昨年临此际，灵祠拜祷迥含愁。
仲春游玉泉山静明园
作者：弘历
朝代：清
体裁：七言律诗

仲月几閒命清跸，静明佳处试徘徊。滔风动后催新萼，积雪消馀出冻荄。春冷虽云群卉勒，泉灵却见一株开。谓他遮莫誇先进，即看韶华衮衮来。
仲春游玉泉山静明园
作者：弘历
朝代：清
体裁：七言律诗

诘晨步辇出园关，春豫玉泉偶趁閒。背起初阳吐东沼，面迎晓翠蔚西山。来当仲日情诚懒，揽值芳韶句可删。却喜拈毫对景际，化工生意不予悭。
仲春游玉泉山静明园作
作者：弘历
朝代：清
体裁：七言律诗

水藻梳山草未萌，玉泉景果静而明。前番句作隔年咏，馀暇游消一晌情。堤畔金摇舒柳线，盆中玉润簇梅英。漫嫌春色迟园卉，试看日中与月盈。
仲春游玉泉山静明园作
作者：弘历
朝代：清
体裁：七言律诗

节前节后都无暇，偷暇游山忽仲春。未必风光不笑我，可知作息鲜由人。欣看林木渐入古，仍有亭台略葺新。偶至便归觅句耳，率成自讼自惭频。
仲春瀛台
作者：弘历
朝代：清
体裁：七言律诗

右坛祭罢待经筵，馀暇仙壶一览便。冰脆无人步太液，柳柔有鸟织轻烟。爱观生意方陶矣，雅胜韶华特炽然。随处清供成小憩，悦心惟是手芸编。
仲春瀛台
作者：弘历
朝代：清
体裁：五言律诗

右社昨承祭，明当御讲筵。宫中有馀暇，西苑此周旋。池玉冰融水，堤金柳摇烟。兴心共农父，举趾可于田。
仲春瀛台
作者：弘历
朝代：清
体裁：七言律诗

将视朝仪又进宫，趯台路便喜舟通。土烝香润雪消后，水漾波新风畅中。弄眼柳才几丝绿，含胎桃未十分红。欣观物物皆生意，保合太和总化工。
仲春瀛台
作者：弘历
朝代：清
体裁：五言律诗

王宫将执镇，路便此来临。雨后出耕牸，冰开下水禽。金摇丝柳重，绿吐绮莎深。万物熙春意，从知造物心。
仲春瀛台
作者：弘历
朝代：清
体裁：七言律诗

祭罢回銮路转西，趯台仲月晓寒凄。池馀冰雪春犹浅，架列诗书古与稽。向以问安过翠跸，兹因进讲驻彤闺。偷閒偶此寻芳景，却是韶光尚有徯。
仲春瀛台·其一
作者：弘历
朝代：清
体裁：五言律诗

弥月迟临幸，林亭已载阳。冰溶开玉镜，鸟哢按银簧。莎阪轻添色，梅丛渐怯香。池边人字柳，放眼盼韶光。
仲春瀛台·其三
作者：弘历
朝代：清
体裁：五言律诗

胜地随缘赏，新诗即景敲。看松无改色，抚竹有含包。回雁翔灵沼，刍尼贺故巢。轻云将作雨，属念在青郊。
仲春瀛台·其二
作者：弘历
朝代：清
体裁：五言律诗

欲向芳春问，春从何处来。贞而元复始，生以息为胎。水态缃纹动，山容黛影开。淑清枉渚畔，上巳待浮杯。
仲春瀛台即景
作者：弘历
朝代：清
体裁：七言律诗

右坛礼蒇祭衣更，例向瀛台取便行。青琐彤闱斋未久，红桃绿柳冶相争。风光丽矣仍含润，诗句宜哉祇爱清。明日东巡应启跸，所欣历历阅春耕。
仲春瀛台即景
作者：弘历
朝代：清
体裁：七言律诗

右社躬禋蒇礼成，遂临西苑祭衣更。载阳仲月欣佳景，素尚双文仰圣情。堤柳梳风黄欲绿，盆梅培雪泽为荣。驿章裁夺那知倦，纤细胥存公与明。
仲春瀛台即景
作者：弘历
朝代：清
体裁：七言律诗

经筵撰吉略需时，有暇仙瀛揽结宜。楼出轻烟横翡翠，池生新水澈琉璃。雪融未尽山一㡧，云布方浓天四垂。不雨无妨雨更好，因知知足是诚谁。
仲春瀛台即景
作者：弘历
朝代：清
体裁：七言律诗

视朝讲学胥蒇礼，三日犹迟斋坐迁。有暇趯台试游豫，无何太液漾沦涟。苔茵阳砌绿烘旭，柳线横堤黄染烟。瞥眼补桐读书处，对来乔木古稀年。
仲春瀛台即景
作者：弘历
朝代：清
体裁：七言律诗

轻云迟日试耕天，丰泽耕馀一泛船。镜里林花舒艳裔，云边楼阁隐神仙。智仁乐处山兮水，飞跃呈来鱼与鸢。书屋翛閒瓯砚净，每教清跸为停延。
仲春瀛台即景二首·其一
作者：弘历
朝代：清
体裁：七言律诗

冰开太液试游龙，镜面楼台瑞霭重。傍岸青含新芷刺，隔林白引晓烟封。都来几日因循过，便觉芳春次第逢。缘底行时今岁乐，东郊雪后土膏浓。
仲春瀛台即景二首·其二
作者：弘历
朝代：清
体裁：七言律诗

柳生稊际花含蕊，花柳相宜烂漫前。绿渚浴凫新乐趣，玉梅落瓣旧韶妍。轻寒不勒萌青草，细响才淙带碧泉。与物同游春浩荡，奉时布化协天权。
仲春玉泉山
作者：弘历
朝代：清
体裁：七言律诗

常时望里玉山高，今岁春游又始遭。峰矗芙蓉如迎辇，波披纨縠恰胜篙。岸边金摇倒垂柳，墙外红薰半放桃。散步犹欣芳草绿，化工何物不钧陶。
仲春玉泉山
作者：弘历
朝代：清
体裁：七言律诗

新年俶度揽烟宫，丽日和风景物融。青遍莎茵生喜意，红苞桃缬识春工。山光自辨为今昨，塔影明标非色空。砚匣琉璃堪弄笔，颜䈥柳骨恧难同。
仲春玉泉山
作者：弘历
朝代：清
体裁：七言律诗

春光未鬯已訚然，最是可观胜可怜。平沼有波泛轻舫，经冬不冻藉灵泉。绿蒲白芷将出水，弱柳稚杨初带烟。点笔船窗成七字，流阴弗觉座中迁。
仲春玉泉山
作者：弘历
朝代：清
体裁：七言律诗

来较往年半月后，看如昨岁十朝前。立春迟以致若此，落雪优兮喜信然。岩脚峰头犹积素，桃心柳眼未增妍。鳞塍却已生新水，幸在插秧利大田。
仲春玉泉山
作者：弘历
朝代：清
体裁：五言律诗

泉水冰不冻，春山雪欲消。花情虽待候，柳意已含韶。境谧俗常远，神怡理自超。斯之未能信，讵可事逍遥。
仲春玉泉山
作者：弘历
朝代：清
体裁：七言律诗

滨水山桃讶作梅，华滋春馆小徘徊。新正忽尔因循过，开岁犹然初度来。塔影从知泯今古，泉声全不惹尘埃。顾观大略无多暇，缀景真嗤底事哉。
仲春玉泉山
作者：弘历
朝代：清
体裁：七言律诗

荏苒风光能尔催，孟春倏过仲春来。改观旬月之间耳，寓意湖山适可哉。玉笋入云隐壶峤，银奁倒影画楼台。丁丁漏箭无停响，寄语林花漫亟开。
仲春玉泉山
作者：弘历
朝代：清
体裁：七言律诗

轻云淡霭仲春天，清晓肩舆指玉泉。散闷偶然来此日，搜吟瞥尔隔经年。波光弗冻常澄若，山色迎韶渐冶然。峰顶钟声空际落，不闻闻处万缘捐。
仲春玉泉山·其一
作者：弘历
朝代：清
体裁：七言律诗

进舟芳节访春山，沿揽聊乘片刻閒。柳迟谢庭芬咏句，花拈迦叶笑开颜。迎人生意三壶里，蓄眼殊观廿日间。更有凭高心惬处，鳞塍水足碧潺潺。
仲春玉泉山·其二
作者：弘历
朝代：清
体裁：七言律诗

女夷动物不能缄，擘萼弹苞满翠岩。信矣鸿钧恩溥博，果然形色总和諴。镜湖欲数鱼鳞葺，画栋将闻燕语喃。最是山川明秀处，启人藻思自超凡。
仲春玉泉山静明园作
作者：弘历
朝代：清
体裁：七言律诗

春仲时和日渐长，静明试一赏烟光。林泉又有隔年别，俯仰能无七字偿。桃已酣英杏弹蕾，松知含翠柏增苍。轻阴欲酿崇朝雨，益善宁辞望眼忙。
仲春玉泉山静明园即景
作者：弘历
朝代：清
体裁：七言律诗

玉泉不十里而遥，试命轻舆游诘朝。仲月已非孟月景，今年原是昨年韶。软红雪后深桃朵，嫩绿风前弱柳条。华矣滋乎蓄以发，善哉馆未负名标。
仲春玉泉山题华滋馆作
作者：弘历
朝代：清
体裁：七言律诗

到京已较向常迟，未见韶光华且滋。阳草才薰依绿砌，春杨待窣拣金枝。乍看晓宇铺云气，正是昨年望雨时。似此庶当心稍慰，楚南却缱捷音驰。
仲春社稷坛亲祀
作者：弘历
朝代：清
体裁：七言律诗

展币由来例仲春，百年右社聿维新。鸿功今古垂釐永，佐配馨香盻蚃均。处陆什三司后土，食艰稼穑立烝民。戊朝祭喜戊年值，丰楙殷希锡祉申。
仲春社稷坛礼成述事
作者：弘历
朝代：清
体裁：五言律诗

丁戊必相连，昨朝释奠旋。仍勤七旬岁，为吁万民天。土谷功垂后，豆笾礼述前。春霖继冬雪，冀佑利农田。
仲春社稷坛礼成述事
作者：弘历
朝代：清
体裁：五言律诗

右祈应用戊，排日值旬朝。土德逢申穰，雪膏幸腊饶。金炉钦以炷，玉烛愿恒调。微雨昨惟寸，继沾心更翘。
仲春社稷坛礼成述事
作者：弘历
朝代：清
体裁：五言律诗

岁岁必躬亲，春祈所为民。礼应上戊日，虔值望霖辰。钟鼓克谐奏，豆笾亦具陈。方坛宣祝史，绎思致惭频。
仲春社稷坛礼成述事
作者：弘历
朝代：清
体裁：五言律诗

庚仲值南巡，躬祈合此春。辰良当上戊，岁德尚穰辛。盛乐登平奏，嘉牲博硕陈。年前三白兆，甘雨更希频。
仲春社稷坛礼成述事
作者：弘历
朝代：清
体裁：五言律诗

祈固重于谢，勤春每阙秋。春膏叨厚泽，秋穫吁丰收。晋玉摅心悃，系缧俘首囚。不堪陈献典，总是沐鸿庥。
仲春祀社稷坛礼成述事
作者：弘历
朝代：清
体裁：五言律诗

昨春吁俘献，秋月遂降番。致佑何其速，感恩不可言。一心示本重，万载表功存。五字诗成每，由来地数尊。
仲春祭历代帝王庙礼成述事
作者：弘历
朝代：清
体裁：七言律诗

昨年四库阅全书，祀典于心未惬诸。将谓圣言已遵毕，孰知廷议反成虚。重加考订俾全入，用洁馨香侑定居。敢以古稀谢躬祭，曰钦曰监并殷予。
仲春祭社稷坛
作者：弘历
朝代：清
体裁：七言律诗

午门西转缭垣通，吉戊春祈凛必躬。五土封坛尊社稷，两圭有邸致钦崇。乐宣太簇调元律，惠遍三农赞化工。更冀鸿庥钖保定，献俘壝外报成功。
仲春祭社稷坛
作者：弘历
朝代：清
体裁：五言排律

无事必躬亲，祈农逮仲春。茏葱祥柏护，肥腯盛牲陈。土谷惟神道，稷龙亦佐禋。五方壤分色，七奏乐鸣钧。希佑非关已，吁丰总为民。东郊将举趾，膏雨愿依旬。
仲春祭社稷坛
作者：弘历
朝代：清
体裁：五言排律

春有事巡狩，代仪已隔年。兹当躬毖祀，无任意夔虔。五戊遵今古，三牲卜吉蠲。祝釐怀岁际，回忆歉秋连。益用增惭德，惟祈利大田。载芟诵周雅，示本见真诠。
仲春祭社稷坛礼成志事
作者：弘历
朝代：清
体裁：五言律诗

明禋已隔春，昨岁适东巡。式礼方坛肃，秉诚一念纯。敢辞年渐长，敬识祭当亲。时泽祈灵锡，优膏利早畇。
仲春祭社稷坛礼成志事
作者：弘历
朝代：清
体裁：七言律诗

春祈毖祀晓晖曈，社稷鸿庥天地同。锐首两圭象生物，方中五土表元功。夏松殷柏开宗古，后土勾龙协飨崇。壝外䤋俘献耆定，每思优贶惕深衷。
仲春祭社稷坛礼成述事
作者：弘历
朝代：清
体裁：五言律诗

吉日春祈举，干支岁德同。重重卜丰茂，秩秩礼昭融。功肇三农久，福覃九宇中。曰绥屡曰普，致祷愿诚通。
仲春祭社稷坛礼成述事
作者：弘历
朝代：清
体裁：五言律诗

干中支在始，土养物孳萌。是日修禋祀，寸心益敬诚。祈农念民重，自昔识君轻。三语钦斯两，馀如疑孟评。
仲春祭社稷坛礼成述事
作者：弘历
朝代：清
体裁：五言律诗

庙左方坛右，当春敬事祈。佑农斯有重，卜稼愿无违。晋玉阴墉润，陈牲芳俎肥。蠲辰连戊子，土养物占几。
仲春祭社稷坛礼成述事
作者：弘历
朝代：清
体裁：五言律诗

春祈秋举报，秋每事行蒐。以此恒躬祷，原非为已求。佑民宜稼穑，福国遍寰陬。伫俟壝门外，平番俘献囚。
仲春祭社稷坛礼成述事
作者：弘历
朝代：清
体裁：五言律诗

立社本通礼，酌尸非正论。戊干迎享合，申岁酒浆繁。五土色原备，三牲博以尊。崇朝值甘雨，祇惧沐神恩。
仲春经筵
作者：弘历
朝代：清
体裁：七言律诗

书文经训义揄扬，鱼雅儒簪晋两行。笃志近思研学问，思艰图易劭农桑。春台共喜时方鬯，广厦宁惟例举常。周孔吾师游意切，推行独惭未云遑。
仲春经筵
作者：弘历
朝代：清
体裁：七言律诗

仲春撰吉御经筵，勤学可辞兹老年。注谓拘墟朱及马，论微变例后申前。舜因言在胥尽矣，武或诗删善阙焉。万古宫商依则永，殊其人世愧增旃。
仲春经筵
作者：弘历
朝代：清
体裁：七言律诗

和凝风日仲春初，广殿文华敞碧疏。经解传诠阐要道，衣宽带博戒虚车。人伦物理行仁义，巽养震为济疾徐。讵曰年年遵典故，化民成俗目蒿予。
仲春经筵
作者：弘历
朝代：清
体裁：七言律诗

文华广殿御香芬，启迪畴咨大雅群。讵止循名欲求实，敢因戢武忘崇文。飞潜动植堪观化，和一慎难总属君。略述会心非逞臆，躬行惟是勉尊闻。
仲春经筵
作者：弘历
朝代：清
体裁：七言律诗

文华广殿集儒卿，讲学宁惟例事呈。必也淑今在稽古，要当晰理更研精。安能虑始思能得，明有功资惇有成。制论求平不求异，伊余所愧乃躬行。
仲春经筵
作者：弘历
朝代：清
体裁：七言律诗

文华春讲集群英，书义经微细讨评。四海耕桑因所利，万几敕毖省其成。讵惟守注毋甚解，亦曰尊闻在力行。内外交修非二事，邻哉思日赞治平。
仲春经筵
作者：弘历
朝代：清
体裁：五言律诗

旭日御阶明，祥风满凤城。光春开讲席，广厦集朝英。学海期仝济，文枢赖共衡。更寻司化纽，要道在躬行。
仲春经筵
作者：弘历
朝代：清
体裁：七言律诗

晴旭曈昽散曙寒，文华广殿会衣冠。从来圣道通参赞，况复予衷企治安。心所会时原自易，学惟行处始知难。寄言鱼雅谈经侣，漫作崇儒故事观。
仲春经筵
作者：弘历
朝代：清
体裁：七言律诗

泉汲灵源蕉剥芽，春风又复启文华。惜阴所重恒于此，隔岁犹嫌忽已赊。一日万几天命敕，性诚明教圣功加。儒冠采服鱼鱼者，典学虚文莫漫誇。
仲春经筵
作者：弘历
朝代：清
体裁：七言律诗

翰典彬彬举仲春，轮番进讲列儒绅。诚明尽性斯先觉，盛德甄心在日新。严若要偕经义守，同然无取颂声频。撰良喜胜常年者，兆启文昌壁值辰。
仲春经筵
作者：弘历
朝代：清
体裁：七言律诗

讲学文华例仲春，经书次第几端陈。夫乾易矣夫坤简，成物知焉成已仁。紬绎从知位中理，赞参惟仰至诚神。漫言故事循礼典，修业辉光勉日新。
仲春经筵
作者：弘历
朝代：清
体裁：五言律诗

讲席启文华，熙春景物嘉。古今学有别，天地德无涯。内外应非二，知行要并加。儒臣同坐论，不觉日西斜。
仲春经筵
作者：弘历
朝代：清
体裁：五言排律

讲幄启芳春，文华紫禁闉。鹓班分列进，绨几一编陈。治道筹教养，躬行勉知仁。岂惟遵典故，端藉淑心身。易简抽经秘，从容咨席珍。扩充还有待，夙夜矢虔寅。
仲春经筵即事成什
作者：弘历
朝代：清
体裁：七言律诗

依例经筵举仲春，耄龄肯便谢躬亲。虚名宁渠徒数典，实践由来在淑身。与子与贤凛天命，畜人畜已慎时新。无心立异以著论，亦弗泥乎疏者伦。
仲春经筵有述
作者：弘历
朝代：清
体裁：七言律诗

讲筵重启仲之春，书义经言细绎循。知者乐而仁者寿，在知人复在安民。崇文讵祗诠其语，实力犹应行以身。高阁虽云落成久，书成四库庆斯真。
仲春西苑即景
作者：弘历
朝代：清
体裁：七言律诗

鸾辂西华祭后移，趯台更服便畴咨。还馀清暇千官退，朅对韶光一赏宜。积数已消檐际雪，轻黄欲上柳梢丝。听鸿楼上看回雁，春色人间许共知。
仲春讨源书屋
作者：弘历
朝代：清
体裁：五言律诗

昨日迎慈豫，今朝问体便。书斋退憩息，朝政敕传宣。已觉池塘丽，还亲翰墨缘。六经源设讨，百行有当先。
仲春躬祭社稷坛
作者：弘历
朝代：清
体裁：五言律诗

当春举祈祭，先月沐优恩。祇此诚为瑞，其他非所论。撰辰应上戊，仰德配元坤。岁岁躬承祀，摅兹敬意存。
仲春躬祭社稷坛
作者：弘历
朝代：清
体裁：五言律诗

蠲吉举禋宗，春祈总为农。三牲献博硕，一意致虔恭。问树嗤贤对，苴茅罢土封。戊年修戊祭，丰楙吁重重。
仲春躬祭社稷坛
作者：弘历
朝代：清
体裁：五言律诗

重农遵旧制，蠲吉举春祈。瑞霭方坛合，昭明神载依。玉绳刚运斗，朱鸟旋扬晖。伫吁微衷格，甘膏遍甸畿。
仲春躬祭社稷坛礼成述事六韵
作者：弘历
朝代：清
体裁：五言排律

右坛祈以春，民务重躬亲。物土陈五色，纪年叩六旬。气和欣礼洽，地润逮耕新。弗幕遵常典，升阶秉笃寅。献罍忱不已，举玉事将竣。七奏乐音阅，回瞻意恋频。
仲春郊行·其一
作者：弘历
朝代：清
体裁：七言绝句

韶光次第物华撩，柳线飘黄驿路遥。不必风流誇羯鼓，淡云轻雨酿花朝。
仲春郊行·其三
作者：弘历
朝代：清
体裁：七言绝句

九十青韶日渐妍，不须催赏只须怜。儿童却爱清明节，未破花朝放纸鸢。
仲春郊行·其二
作者：弘历
朝代：清
体裁：七言绝句

膴膴平原嫩绿萌，无边诗景入行程。金吾莫漫频呼跸，野老春深正课耕。
仲春郊行·其四
作者：弘历
朝代：清
体裁：七言绝句

雨丝阵阵柳丝斜，荷笠扶犁有几家。遮莫御园台榭足，看耕端的胜看花。
仲春郊行题庶子张鹏翀所进春林澹霭图即用其韵·其一
作者：弘历
朝代：清
体裁：七言绝句

轻抹云岚瀑布垂，森森玉笋间疏眉。诗禅画偈相参处，正是春林澹霭时。
仲春释奠先师
作者：弘历
朝代：清
体裁：五言排律

经筵昨甫过，释奠此亲临。宁仅崇文典，惟殷望道心。衣冠集鱼雅，殿幕仰深沈。道法参天地，神依贯古今。千年绵后裔，六佾协元音。圣藻光楣梠，君师责并钦。
仲春释奠先师孔子礼成有述
作者：弘历
朝代：清
体裁：七言律诗

考古今春举辟雍，虔因释奠致寅恭。于焉敬对神如在，遑不深思道所从。实愿朴莪作舟楫，讵徒观听耸羔缝。武公耄耋犹勤学，予少于伊志敢慵。
仲春镜清斋得句
作者：弘历
朝代：清
体裁：七言律诗

迩日春云屡作阴，经筵适罢偶游临。知仁山水乐非独，易简乾坤趣可寻。五点三点雪飞采，一声两声雁送音。当前澄照涵精理，察察为明戒在心。
仲春雨景·其一
作者：弘历
朝代：清
体裁：七言绝句

翠华摇飏出皇州，细雨清尘润麦畴。最喜如膏利东作，欢情不为畅春游。
仲春雨景·其三
作者：弘历
朝代：清
体裁：七言绝句

乍雨乍晴春事好，宜诗宜画物华殊。珠帘四面围红绿，一叶轻舟泛御湖。
仲春雨景·其二
作者：弘历
朝代：清
体裁：七言绝句

御园花事正秾和，恰称平明宿雨过。霞锦绯桃新似濯，烟丝绿柳欲生波。
仲春雨景·其四
作者：弘历
朝代：清
体裁：七言绝句

豳风图画北村便，一览春耕倍适然。饶有山桃排两岸，也分时雨润红鲜。
仲春静明园
作者：弘历
朝代：清
体裁：五言律诗

庆节诚无暇，仲春始此来。山容隔岁阅，水态历冬开。沿岸飞蠛蠓，向阳生藓苔。灵源得气早，韶景若为催。
仲春静明园即景
作者：弘历
朝代：清
体裁：七言律诗

初岁堂堂逮仲春，烟宫偷暇始来巡。波暄蠛蠓乘空起，坡暖芜苔得气皴。祇彼苍松无改度，待他众树又从新。静明不在芳菲辏，今日方知妙入神。
仲春香山静宜园驻跸作
作者：弘历
朝代：清
体裁：七言律诗

蔼蔼轻阴春仲天，香山山色喜迎前。此番来驻期三日，佳处未探经一年。消受惟应诗在壁，景光何异峡流泉。林岚漫道相孤负，偷暇寻犹属偶然。
仲春驻跸御园即事
作者：弘历
朝代：清
体裁：七言律诗

祈社经筵礼具修，仲春御苑驻鸣驺。再期倏过仍县彻，一晌回思惊隙流。绿柳红桃都罢问，山亭水榭且迟游。宣尼瑟不成声意，至教谁能外此不。
仲秋万寿山
作者：弘历
朝代：清
体裁：五言律诗

月夕堂堂过，寿山得得来。最宜点湘笔，岂必献瑶杯。桂是馀香矣，莲真净色哉。明将发清跸，对景一追陪。
仲秋即景
作者：弘历
朝代：清
体裁：五言律诗

禁树霭秋烟，宫花濯锦川。行看端正月，恰对泬寥天。香递皋涂种，诗怀玉局仙。西成稍慰志，时节授衣连。
仲秋启跸木兰行围之作
作者：弘历
朝代：清
体裁：七言律诗

仙庄弥月驻行旌，时届秋蒐此启程。车马萧萧指北塞，黍禾栗栗报西成。鸡鸣犬吠山村接，鸷臂卢牵猎士迎。习武朝家有常度，遵循讵为恣游情。
仲秋启跸木兰行围之作
作者：弘历
朝代：清
体裁：五言律诗

秋中行狩临，六辔发如琴。岂不晨昏念，亦惟绳继钦。南瞻遥塞苑，北指近云岑。纳稼山村景，崇墉真惬心。
仲秋御园即事·其一
作者：弘历
朝代：清
体裁：五言律诗

新凉侵翰席，佳景入吟评。月桂廊腰馥，霜鸿天半鸣。爽澄兰沼镜，籁泛竹林筝。极目西成好，凭轩独畅情。
仲秋御园即事·其二
作者：弘历
朝代：清
体裁：五言律诗

水落沙纹出，苔消蹊径长。阶蛩鸣意懒，梧月望中凉。欲老荷彫谢，将归燕颉颃。今朝看枫桕，秋染半丹黄。
仲秋悦心殿
作者：弘历
朝代：清
体裁：七言律诗

凭虚俯碧寄崇情，爽凑高秋万里晴。漫拟尧樽倾北斗，稍欣稷穑报西成。向常应益欢娱际，何事偏多感慨生。即景也知饶豫象，写怀不觉谱商声。
仲秋悦心殿
作者：弘历
朝代：清
体裁：七言律诗

庆辰行礼奉慈宁，山殿聊因路便停。恒侍康强心有悦，谨承温凊视无形。波翻太液俯阶见，风飒银河平牖听。郊外适才观铚艾，潦馀旋转赖圆灵。
仲秋瀛台
作者：弘历
朝代：清
体裁：七言律诗

仙家楼阁迥宜秋，瀛海瑶山翠欲流。风月清华赢四季，水天朗澈绕三洲。露浮金掌凉初动，雨过银河暑尽收。尘世景光难入咏，崇情只拟广寒游。
仲秋瀛台
作者：弘历
朝代：清
体裁：七言律诗

庆辰率众叩慈宁，用奉安舆返禁廷。郊外丰收欣饱看，苑中佳景得閒停。碧天望月将圆满，太液秋风正渌渟。桂树本来蟾窟种，几枝金粟倚虚棂。
仲秋瀛台
作者：弘历
朝代：清
体裁：五言排律

风光澄碧宇，秋意入新词。花木自为景，山川亦识时。紫烟浮曲榭，白日飏游丝。鹤顾梳翎影，鱼吞在藻漪。几閒方适趣，年有更勤思。独忆淮扬郡，怦然心不怡。
仲秋经筵
作者：弘历
朝代：清
体裁：五言排律

宿雨逗轻烟，秋阳皓碧天。文华开广殿，令日启经筵。济济鸳班列，彬彬玉案前。研几穷理窟，味道晰言筌。一意期无逸，同心庆有年。岂惟遵典制，端以溯心传。
任邱县行宫作
作者：弘历
朝代：清
体裁：七言律诗

猎罢羽林各系船，行宫秀野搆溪边。蜃窗纵望湖天阔，钿几搜吟花柳妍。春色芳菲入图画，化机活泼悟鱼鸢。庭柯似欲迎人语，重识东风廿八年。
仿东坡寿星竹法恭祝圣母慈寿
作者：弘历
朝代：清
体裁：七言绝句

底论山阳与渭川，琅玕个个扫晴烟。寿星传得东坡法，瑞应西池介寿筵。
仿云林笔意并题
作者：弘历
朝代：清
体裁：五言绝句

烟篁列为屏，草亭刚似盖。咫尺湖山中，兴寄云霞外。
仿云汉诗体敬制雩祭乐章以申诚恳·其一
作者：弘历
朝代：清
体裁：四言诗

瞻彼朱鸟，爰居实沈。协纪辨律，羽虫徵音。万物芸生，有壬有林。有事南郊，陟降维钦。瞻仰昊天，生物为心。
仿云汉诗体敬制雩祭乐章以申诚恳·其七
作者：弘历
朝代：清
体裁：四言诗

维天可感，曰惟诚恪。惟农可稔，曰惟力作。恃天慢人，弗刈弗穫。尚勤农哉，服田孔乐。咨尔保介，庤乃钱镈。
仿云汉诗体敬制雩祭乐章以申诚恳·其三
作者：弘历
朝代：清
体裁：四言诗

自古在昔，春郊夏雩。曰惟龙见，田烛朝趋。盛礼既陈，神留以愉。雷师阗阗，飞廉衙衙。曰时雨旸，利我新畬。
仿云汉诗体敬制雩祭乐章以申诚恳·其二
作者：弘历
朝代：清
体裁：四言诗

维国有本，匪民伊何。维民有天，匪食则那。蝼蝈鸣矣，平秩南讹。我祀敢后，我乐维和。鼍鼓渊渊，童舞娑娑。
仿云汉诗体敬制雩祭乐章以申诚恳·其五
作者：弘历
朝代：清
体裁：四言诗

权舆粒食，实维后稷。百王承之，永奠邦极。惟予小子，临民无德。敢懈祈年，洁衷翼翼。命彼秩宗，古礼是式。
仿云汉诗体敬制雩祭乐章以申诚恳·其八
作者：弘历
朝代：清
体裁：四言诗

我礼既毕，我诚已将。风马电车，旋驾九阊。山川出云，为霖泽滂。雨公及私，兴锄利氓。亿万斯年，农夫之庆。
仿云汉诗体敬制雩祭乐章以申诚恳·其六
作者：弘历
朝代：清
体裁：四言诗

古礼是式，值兹吉辰。玉磬金钟，大羹维醇。元衣八列，舞羽缤纷。既侑上帝，亦右从神。尚鉴我衷，锡我康年。
仿云汉诗体敬制雩祭乐章以申诚恳·其四
作者：弘历
朝代：清
体裁：四言诗

于穆穹宇，在郊之南。对越严恭，上帝是临。茧栗量币，用将悃忱。惴惴我躬，肃肃我心。六事自责，仰彼桑林。
仿倪云林秋亭嘉树并题以诗·其一
作者：弘历
朝代：清
体裁：七言绝句

四柱虚亭向远开，秋山如洗净无埃。不添略彴平湖面，为恐游人杖策来。
仿倪云林秋亭嘉树并题以诗·其三
作者：弘历
朝代：清
体裁：七言绝句

秋水澄泓天泬寥，榛烟枫籁韵山椒。亭中常住无心客，大隐还嗤说市朝。
仿倪云林秋亭嘉树并题以诗·其二
作者：弘历
朝代：清
体裁：七言绝句

疏枝乱叶莽秋烟，信是壶中别有天。若比桃源赢一著，不曾洞口引渔船。
仿倪云林秋亭嘉树并题以诗·其四
作者：弘历
朝代：清
体裁：七言绝句

湖山四季秋偏好，我亦秋风潇洒人。忽学老迂为放笔，却嫌全未悟根尘。
仿倪瓒山景用题瓒山树真迹原韵
作者：弘历
朝代：清
体裁：七言绝句

叠嶂试为仿山意，丛枝未写置林情。有馀不尽托閒想，认影求真恶浪名。
仿倪瓒江岸望山图并用其韵题句
作者：弘历
朝代：清
体裁：七言律诗

不留烟霭快初晴，了了岚光入眼明。笑我曾同高士兴，隔江亦复远山横。钱塘秦望应如昔，白傅苏公只剩名。若向锦贉论气韵，输他老骥骛前程。
仿唐寅芦汀系艇小景即用其韵
作者：弘历
朝代：清
体裁：七言绝句

万顷烟波浮舴艋，飘飖直在秋云顶。梦中疑作广寒游，双手攫将孤月影。
仿孙克弘盆兰仍用张照题是画韵
作者：弘历
朝代：清
体裁：古风

冬居例用还法宫，近喜甘玉尺泽蒙。宵长数点漏声下，雪居图展消清夜。题词朅尔忆旧臣，不殊昔日前席者。因之放笔仿孙为，几朵吐芬几叶洒。亚盆亦植有温兰，是一是二没握把。却笑难呼图里人，逋句颜书为赓写。
仿惠山听松庵制竹垆成诗以咏之
作者：弘历
朝代：清
体裁：古风

竹垆匪夏鼎，良工率能造。胡独称惠山，诗禅遗古调。腾声四百载，摩挲果精妙。陶土编细筠，规制偶仿效。水火坎离齐，方圆乾坤肖。讵慕齐其名，聊亦从吾好。松风水月下，拟一安茶铫。独苦无多閒，隐被山僧笑。
仿文徵明春林策杖图即用其韵
作者：弘历
朝代：清
体裁：七言绝句

云外层峰几叠青，钟声镇日听南屏。绿阴已自成帷幄，不用东坡择胜亭。
仿李迪鸡雏待饲图即用题迪画韵
作者：弘历
朝代：清

待饲摹李画，吾心重念之。设如歉岁值，谁救小民饥。独我诚深惧，诸臣愿共思。子舆举稷语，应各慎攸司。
仿柯九思笔写竹一枝赐邹一桂并成是什
作者：弘历
朝代：清
体裁：七言律诗

山水苍浑花卉鲜，画师孰与尔齐肩。聊因写竹开生面，恰似来京晤老年。不侧出看枝特挺，惟中虚故节常坚。白家记与柯家法，在我无非属偶然。
仿王维雪溪小景成咏
作者：弘历
朝代：清
体裁：五言律诗

几暇画禅赏，祥花户外霏。雪溪相印證，湘管试临挥。为爱神情入，那论笔力微。如因寻姓氏，耐可副三希。
仿董其昌书对山楼因成口号
作者：弘历
朝代：清
体裁：七言绝句

草堂前度辨其假，今觉对山亦未真。更仿董书为题额，他时应有识真人。
仿赵孟頫梧阴高士图用题赵句元韵
作者：弘历
朝代：清
体裁：五言绝句

不必七弦攫，琴音流水弹。传神非阿堵，师意试临看。
仿赵孟頫汀草文鸳图即用赵孟頫画韵
作者：弘历
朝代：清
体裁：七言绝句

飞潜胥各乐生生，汀草双栖具逸情。波面鲤鱼风欲起，漪纹写照滟光晶。
仿赵孟頫莲塘图用旧作题赵画韵
作者：弘历
朝代：清
体裁：七言律诗

风动鲤鱼波满塘，枯荷叶上独禽翔。别传秋意斯临赵，尽得风流彼胜黄。藻荇萧疏笔几点，水天幼渺尺盈方。欣于五合同书法，小幅旋成趁爽凉。
仿陈书长松图叠向题陈画韵
作者：弘历
朝代：清
体裁：七言绝句

题诗犹忆甲申年，仿画聊因适性天。溪壑似哉神不似，果然真者怵当前。
仿高克恭夜山图因成什
作者：弘历
朝代：清
体裁：七言绝句

一轮碧宇迥高閒，明晦分于向背间。米鹘突图微著相，别开生面法房山。
伊犁喇嘛行
作者：弘历
朝代：清
体裁：古风

蒙古之教宿尚黄，宗喀巴以来三百馀年其流长。昔顾实汗以此雄据卫藏摄群部，然亦不过假名敬佛要乃所以收众方。强吞弱噬互攘窃，无不垂涎达赖喇嘛，貌为恭谨其实心弗良。策妄阿喇布坦，创据伊犁有弗遑，然已计入西藏肆披猖。逮噶尔丹策凌遂兴黄教名曰安众生，亦效西域建都纲。白毡为室布为墙，后遂范金作瓦覆栋梁。金仙相好备严庄，六时梵呗声无央。嗒本集赛供糇粮，西勒图者凡四床。膜拜台吉诸宰桑，其善在此其弊即为殃。喇嘛达尔济及达瓦齐，相继篡立无不藉诸喇嘛之力以肆强。逆贼阿睦尔撒纳亦结若辈为党以煽乱，其穷窜也，旋劫夺喇嘛马驼用致远去飏。喇嘛散去乃同吗哈沁，安知五戒六度如佛所云，皮肉骨髓尽舍以救人饥荒。是诚楞严所谓外道貌佛弟子为诪张。勿谓佛不慈汝俾汝遭丧亡，侧身西望爰作伊犁喇嘛行。
伊犁大熟三叠杜甫送高三十五书记诗韵
作者：弘历
朝代：清
体裁：古风

昨闻二麦熟，额庆惠我师。谷黍其如何，尤殷牵念为。即今逮仲冬，始接邮递飞。董率既有方，屯田况健儿。地厚富水泉，丰收其奚辞。厄鲁怀我泽，哈萨畏我威。极边成乐土，天恩人尽知。感恩犹切知，怵愓慎威仪。回忆举事时，督责扬军麾。穷荒竟成用，获匪所敢思。城成户渐徙，已非草创时。秋猎山之原，春耕水之涯。家室俾团聚，谁知离析悲。一二窜逐者，自取罚应随。然岂终投荒，稍迟当令归。纪实并志怀，斐然用成诗。
伊犁将军伊勒图病故诗以惜之
作者：弘历
朝代：清
体裁：七言律诗

伊犁廿载宴边陲，不动色声静镇之。充国屯田诚制胜，子仪召饮感无欺。长城万里外万里，柱石念兹允在兹。分我忧心西顾久，优恩施那减心悲。
伊犁将军保宁奏伊犁各城户口耕牧情形诗以志慰
作者：弘历
朝代：清
体裁：七言律诗

伊犁万里岁逢收，商贾流通户口稠。布噜特遵田界禁，哈萨克市马求售。盖藏有素衣食裕，耕牧无惊作息休。耆定初心敢期此，深蒙天佑愧何修。
伊犁将军保宁奏布噜特寿妇一百六岁既赐之貂帛并诗以纪事
作者：弘历
朝代：清
体裁：七言律诗

耕牧伊犁卅岁仍，外疆欣报百年登。祝釐乃以遣子告，获健还能遇马乘。貂币用颁贞寿奖，干戈早辑礼仪兴。深维初念未期者，保泰惟增业与兢。
伊犁将军奏土尔扈特汗渥巴锡率全部归顺诗以志事
作者：弘历
朝代：清
体裁：古风

土尔扈特部，昔汗阿玉奇。今来渥巴锡，明背俄罗斯。向化非招致，颁恩应博施。舍楞逃复返，彼亦合无辞。卫拉昔相忌，携孥往海滨。终焉怀故土，遂尔弃殊伦。弗受将为盗，俾安皆我民。从今蒙古类，无一不王臣。
伊犁将军舒赫德奏伊犁客民愿入屯田户籍事诗以志慰
作者：弘历
朝代：清
体裁：七言律诗

辟垦久增乌鲁齐，屯耕今复逮伊犁。地肥水足多逢稔，籍注科升愿可稽。羊牧牛孳安月柝，马牵帛易息霜鼙。穷荒焉用兹成用，额手天庥敬日跻。
伊犁马牛羊
作者：弘历
朝代：清
体裁：古风

伊犁马牛羊，市之哈萨克。初不费金钱，估值以布帛。布出回部供，帛则织造织。去非藕丝脆，来匪骨立瘠。自古马市患，更仆数难悉。明则杨继盛，唐则白居易。或以直言陈，或以讽歌责。今胥无其弊，而更得其益。加以官牧场，众畜日充斥。将军筹久计，内地驱络绎。内地复无藉，佳事成捍格。然予静思之，一利一弊匿。与其如古失，何似收今得。
伊逊河
作者：弘历
朝代：清
体裁：古风

伊逊河水当秋澄，伊逊河畔秋风清。我来策马渡寒汰，但见苍烟羃䍥连沙汀。蒹葭采采花欲白，中流浴浪无鵁鶄。牛辎驼驮入画意，山容树态皆诗情。逝者如斯忆前岁，惟馀长波㶁㶁无停声。
伊龄阿进张照字七种皆伪作不堪厕石渠均掷还之并成是什命梁国治书其依稀似者一轴中仍赐彼
作者：弘历
朝代：清
体裁：五言排律

张照虽成古，今人曾与居。且休论彼德，实却爱其书。好恶可不慎，豪釐纷已如。廓填呈七种，假象乃全虚。岂识西清昔，依然前席初。笑斯虽细事，未易面欺予。
伏日
作者：弘历
朝代：清
体裁：古风

名称避暑庄，而无暑可避。三庚炽蕴熇，不到清凉地。林深山益幽，木乔阴乃邃。仰眺浮云鶱，畅披爽籁至。乃悟境随心，心静热安寄。祈农志略慰，柔远礼粗备。偶閒聊可乘，小年讵宜弃。芸编足古欢，钿几研精义。
伏日
作者：弘历
朝代：清
体裁：古风

短至阅三庚，形家称数伏。消息万古经，何待筮而卜。云容常滃浡，山意增润溽。乐此池上居，移彼雨中竹。心閒鸟语静，风清花气馥。旧学得商量，论孟从头读。
伏日读易
作者：弘历
朝代：清
体裁：古风

百舌已无声，三庚适初伏。清昼如小年，韦编静可读。风来蝉度响，雨过花增馥。物物注易简，奚待玩九六。回忆阳生时，观象得来复。
伏汛
作者：弘历
朝代：清
体裁：五言律诗

伏汛三庚过，河臣报吉音。旧新总安溜，南北普关心。额手谢神佑，廑怀勖职钦。慰馀增敬慎，秋汛正当临。
伐木
作者：弘历
朝代：清
体裁：古风

塞山雨挟风，古木或摧折。园丁持斧寻，剪拂不可缺。丁丁隔院闻，其声中音节。败枝与芟夷，嘉干益分别。行仁寓于义，凡事可矩絜。惜薪既供爨，求友亦兴悦。犹虞林渐稀，谓言护萌蘖。
众春园
作者：弘历
朝代：清
体裁：七言律诗

建置何分李与韩，名园轮奂喜重看。盆中雪浪水之变，斋外霜华气已寒。毕竟千秋有公论，且教一晌适清欢。前年图取人何在，四句金刚如是观。
众春园杂咏·其一
作者：弘历
朝代：清
体裁：七言绝句

去是深秋来首冬，景光尔许异初逢。依然只有韩苏迹，不改长如磊落松。
众春园杂咏·其三
作者：弘历
朝代：清
体裁：七言绝句

七字题盆柳复颜，抚吟乐此片时閒。异哉駮石夫何幸，得与文昌作砚山。
众春园杂咏·其二
作者：弘历
朝代：清
体裁：七言绝句

嫩日文窗散暖光，墨壶研席小徜徉。菊花道负重阳节，酣放寒英傍曲廊。
众春园杂咏·其五
作者：弘历
朝代：清
体裁：七言绝句

书院甘棠景创新，众春来驻小阳春。勖兹鱼雅勤文行，莫负崇祠并坐人。
众春园杂咏·其四
作者：弘历
朝代：清
体裁：七言绝句

盆池半亩假山围，点缀轩窗入静机。却喜斋名消息好，何当一夜六花飞。
众春园杂咏再叠旧作韵·其一
作者：弘历
朝代：清
体裁：七言绝句

瞥瞬匆过廿岁冬，再来讶似故人逢。故人试问伊谁是，韩者苏乎二老松。
众春园杂咏再叠旧作韵·其三
作者：弘历
朝代：清
体裁：七言绝句

昼锦堂中骇汗颜，相州今日草堂间。一家先辈设相较，文笔如椽逊斗山。
众春园杂咏再叠旧作韵·其二
作者：弘历
朝代：清
体裁：七言绝句

宋史中人最有光，非悠悠者恣彷徉。韩之经济苏文学，合阅遗祠步入廊。
众春园杂咏再叠旧作韵·其五
作者：弘历
朝代：清
体裁：七言绝句

旧时行馆葺修新，途便西巡憩以春。咏古因之思遥集，今那鲜遇若斯人。
众春园杂咏再叠旧作韵·其四
作者：弘历
朝代：清
体裁：七言绝句

何代中山曾被围，守同擂木发神机。承平郡守浑无事，戏效儿童激雨飞。
众春园杂咏叠旧作韵·其一
作者：弘历
朝代：清
体裁：七言绝句

前度十年庚午冬，一弹指顷此重逢。众春雨后春光好，却爱苍苍百尺松。
众春园杂咏叠旧作韵·其三
作者：弘历
朝代：清
体裁：七言绝句

措天下安不动颜，声诗名付水云间。秪应并坐忘年友，尸祝千秋稳泰山。
众春园杂咏叠旧作韵·其二
作者：弘历
朝代：清
体裁：七言绝句

不作金椎和世光，隐于屠酒且徜徉。坡翁咏古惟形已，便阅葆祠过步廊。
众春园杂咏叠旧作韵·其五
作者：弘历
朝代：清
体裁：七言绝句

青郊好雨一犁新，树色花光总艳春。小憩芳园为农喜，片时得作觅题人。
众春园杂咏叠旧作韵·其四
作者：弘历
朝代：清
体裁：七言绝句

迤逦恒山北障围，一卷何幸得天机。刻盆七字无多子，叫绝长吟兴欲飞。
会善寺
作者：弘历
朝代：清
体裁：五言排律

外方多宝地，净域辟云关。自占山川秀，遥看花树殷。到来尘念息，试坐稚冬閒。绀宇怡神静，丹梯举足攀。龙池喷德水，雁阁礼华鬘。太少无穷奥，于兹见一斑。
会波楼
作者：弘历
朝代：清
体裁：七言绝句

凝则为冰融则水，冰凝弗水那看波。湖楼有会付无意，问汝湖楼可会么。
会波楼
作者：弘历
朝代：清
体裁：五言律诗

长桥亘水面，一径接仙壶。东望当春望，前湖会后湖。波虽尚未见，冰岂或相殊。不即不离处，谁因悟有无。
会波楼即事
作者：弘历
朝代：清
体裁：古风

高楼湖中央，四面波光会。湖旷入山多，夏永延风最。疏剔忆当年，或虑潴水大。迩来灌溪田，较前乃十倍。乐成艰谋始，人情亦奚怪。
会波楼得句
作者：弘历
朝代：清
体裁：古风

试观波所会，水无不就下。孟子论性善，是以取譬也。过颡与在山，失在搏激者。即此清净流，坦然安排舍。虽曰平易言，体而行者寡。
传胪日作
作者：弘历
朝代：清
体裁：七言律诗

中和乐奏旭光昕，胪唱金阶灿五云。虽是三年例一举，诚期多士致超群。家脩廷献原存行，责实循名讵止文。似矣策辞勉从政，佐予敷治万民欣。
传闻
作者：弘历
朝代：清
体裁：七言绝句

传闻南省春收好，又报齐东待雨迟。片刻忧欣浑莫定，了知百岁祗如斯。
伫芳室
作者：弘历
朝代：清
体裁：古风

阶基近临池，池中水华美。袭风净香闻，徼露清光靡。一室如玉壶，伫芳皆琼蕊。俯仰眄云天，徘徊友君子。
体元堂
作者：弘历
朝代：清
体裁：五言排律

五岳岱宗尊，东方生物原。虞巡秩仲月，鲁颂寿堂萱。是日临行馆，体元额朴轩。祝釐申笃悃，施惠沛殊恩。展义无非事，馀閒有咏言。长人法乾德，即境勉心存。
体元堂三叠丙申韵
作者：弘历
朝代：清
体裁：五言排律

山阳行馆在，堂额丙申名。不忍初番忆，即今三度行。祇因瞻岱恳，空缅祝釐诚。颐豫都成梦，低徊那尽情。几馀绳榻凭，遣闷纸窗明。设论对时义，体元勉契精。
体元堂六韵
作者：弘历
朝代：清
体裁：五言排律

泰麓仍前馆，体元我所名。春风此重莅，圣母奉同行。既惬承欢志，还申介寿诚。庭轩过容膝，信宿愧怡情。插架芸编在，开函藻鉴明。如云对时义，善长训犹精。
体元堂再叠丙申韵
作者：弘历
朝代：清
体裁：五言排律

白鹤泉行馆，书堂有旧名。体元廑君德，展义以时行。诸吏扈陪谨，庶民瞻就诚。于斯无别好，即此可怡情。摘句春窗暇，观书夜烛明。南瞻阙里近，释奠致寅精。
体元堂叠丙申韵
作者：弘历
朝代：清
体裁：五言排律

书堂仍此驻，责实愧循名。本是承欢处，云何成独行。对其景如昨，咎我祝非诚。触绪无佳会，摛词多戚情。便程宿此夕，启驾定于明。设论体元义，羲经训已精。
体物
作者：弘历
朝代：清
体裁：古风

春花暖则开，秋花寒则放。得气异金木，物物与无妄。待暖易为煦，禁寒艰相抗。以此衡厥品，春较秋应让。魏徵犹妩媚，董宣特强项。花有人岂无，摛词写其状。
体物
作者：弘历
朝代：清
体裁：古风

鸭鹜本同族，祗以家野殊。家鸭饱稻粱，犹嫌饲不敷。生卵弗复顾，有鸡为其孚。野鹜自谋食，恒虑矰缴谋。生卵自翼成，劼劬将群雏。以鹜理移鸭，鸭类将尽无。以鸭理移鹜，不久绝鹜徒。体物有会心，艰哉给求图。
体素书屋
作者：弘历
朝代：清
体裁：七言绝句

东来历历验民风，朴素无华太古同。书屋憩居一体察，斯缘颇觉惬乎衷。
体素书屋
作者：弘历
朝代：清
体裁：五言律诗

行馆葺书屋，以供暇阅书。缥缃斯已足，彝鼎竟奚如。竹素原堪体，藻华应是虚。属车侍臣扈，岂逊世南誉。
余既辨明富春山居为大痴真迹无疑近又得摩诘雪溪图二物皆董其昌画禅室中物因成此诗题于二图
作者：弘历
朝代：清
体裁：七言绝句

识得山居子久传，雪溪摩诘钓舟扁。画禅室里群仙侣，近日纷来参画禅。
余既辨明黄子久山居图即富春山居图乃叠旧韵更为长歌以书其后
作者：弘历
朝代：清
体裁：古风

富春疑案参来久，今喜辨明杨即柳。高王目迷何足云，压倒德潜谈天口。我非博古侈精鉴，是是还应别否否。沈文王氏乃捉刀，华亭晋陵仍左右。始识流传祇一图，珷玞安可同瑶玖。笑予赤水索元珠，不识元珠吾固有。如浮海者必由河，如登山者必历阜。纵云露柱即灯笼，坐令优孟望而走。每读班赋发深思，贵耳末学多肤受。吴下诗人即趋阙，试与观之应觉丑。还续长年当自讼，庶使此图更因寿。
余省仿宣和三思图
作者：弘历
朝代：清
体裁：古风

粉本出宣和，秋江渺淡沱。离披芦几茎，摇落莲一朵。毵毵三公子，洁羽脩而亸。腾声五百年，锦綍经收裹。余省写生手，仿摹亦称颇。稍命展扩之，宛见薪传火。藻缋贵取意，会心理则那。于鲁有贤臣，三思事求妥。晰义苟未精，多虑反成琐。贿齐计固乖，出仆志终果。未如文子人，三思亦云可。
余省杂花草虫卷
作者：弘历
朝代：清
体裁：古风

鸣者动其股，飞者翾其翼。馥者扬其芬，嬽者错其色。写生有如此，传神亦云得。展卷悦茂对，与物畅生息。
余省画蝶卷
作者：弘历
朝代：清
体裁：五言绝句

翩翾锦绣丛，蚑栩玻瓈影。无色香常住，消得忙中静。
余省群鱼戏荇卷
作者：弘历
朝代：清
体裁：五言律诗

渺渺水云乡，文鳞乐趣长。唼波随所适，戏荇忽相忘。尽可供渲染，何须避钓纲。旷观托云汉，逸兴在濠梁。
佛手
作者：弘历
朝代：清
体裁：五言律诗

八闽风候暖，佛手出冬花。秀质含霜净，幽香度岭赊。却难称色相，似欲揽袈裟。不必标全月，清凉本一家。
佛手
作者：弘历
朝代：清
体裁：七言绝句

分明全体示华严，色染缃云静馥恬。自是大千归直指，本无一物可中拈。
佛手
作者：弘历
朝代：清
体裁：七言绝句

真常全体是华严，偶示兜罗琥珀纤。不断根尘耽净业，了无一物可中拈。
佳树
作者：弘历
朝代：清
体裁：七言绝句

佳树有阴亦有风，憩于其下观长空。片刻千秋如可拟，与鹿豕游将毋同。
佳荫堂
作者：弘历
朝代：清
体裁：七言绝句

秀木下斯佳荫多，驱炎目满绿婆娑。偶凭清庇生钦忆，祖德继绳当若何。
佳荫室
作者：弘历
朝代：清
体裁：五言律诗

有堂斯有室，显密要相资。曼转步廊接，窈深憩席披。就乔为小筑，得荫实偏宜。几暇无烦暑，怡㦲学古时。
佳荫室
作者：弘历
朝代：清
体裁：五言律诗

迩日炎蒸剧，都因弗雨然。室犹嘉荫下，窗启爽风延。不必挥羽扇，耐堪披蠹编。摛词惟望泽，此是我心悬。
佳荫室口号
作者：弘历
朝代：清
体裁：七言绝句

室依乔木荫称佳，早过炎朝弗藉排。陡忆民依应在我，荫之何以保其怀。
佳荫室口号
作者：弘历
朝代：清
体裁：七言绝句

种树室前岁亦深，铺成佳荫满庭阴。设如絜矩于为政，万姓翘恩方寸心。
佶闲骝叹
作者：弘历
朝代：清
体裁：古风

万吉阚虎归房精，继者佶闲良且驶。承平岂复有战争，狝狩时乘资德美。驰御所向无空阔，远则木兰近海子。抨弦苍兔七载驮，弹蹄银獐一毙坻。塞上获鹿难数计，飞越深沟更神矣。去岁围罢留养兹，今来愈觉加长齿。不任鞍勒意犹壮，牵向我前熟仰视。久策尔力宁弗怜，后进非无老成此。细刍软秣终厥年，重以敝帷留待尔。
佶闲骝歌
作者：弘历
朝代：清
体裁：古风

骥不称力称其德，佶闲骝者德力全。万吉帷裹阚虎老，继其后者惟斯焉。去秋大蒐木兰鹿，箭不虚发倒应弦。今春小试南海子，惊獐蹙毙无劳鞭。喷玉逐星乃馀事，驯良若此谁比肩。储英惠骏备天御，吾更因之廑育贤。
侍郎明兴奏微山湖水符定志诗以志慰
作者：弘历
朝代：清
体裁：五言律诗

多年经擘画，此日告功成。已足丈馀志，还堪尺一赢。洼田疏免涝，远运济通行。申定岁修制，毋虚费力营。
侍郎明兴奏报疏浚水利工程完竣微山湖水势增长情形诗以志慰
作者：弘历
朝代：清
体裁：古风

迩年微山湖水微，斯因上游多淤滞。所关运河之灌输，是以向称为水匮。河臣奏请浚上游，因谕会勘估工计。复思总河及宣抚，各有防汛封疆寄。明兴内用为贰卿，本其地方未了事。命之往来勤督修，务令汛前告工备。例虽民修民力艰，即动官帑期速济。农田漕运两资益，带徵还项为次第。兹称挖深及取直，自原至委各因势。由支达干以至湖，无不疏淤潦流遂。昭阳南阳胥深通，下达微山宣迅利。湖水长至七尺馀，伏雨可期如旧志。更报田功可卜秋，以手加额诚欣慰。既恐欣慰或怜放，自箴戒满仍兢惴。
侍郎明兴续奏微山湖水足情形诗以志慰
作者：弘历
朝代：清
体裁：古风

初奏湖水七尺馀，今奏湖水丈馀矣。旬日之间如许增，可知事在人为已。如此何不早为之，事有其时亦定理。尽人事以待天时，是我殷勤乃所以。赵王牛头诸支干，往来踏勘疏淤滓。分趋众派达鱼台，南旺向乾兹潴水。源源下注达微山，旧志惟欠七寸耳。伏秋二汛必符旧，再为增蓄奚妨美。此后可保三五年，运河水弱足接抵。湖边州县向致潦，兹因宣泄归湖驶。田无积水禾稼茂，农民额望西成喜。披览既慰既益钦，利运济农胥蒙祉。惕息筹度以三年，使过得酬古语此。然而致此责在谁，益滋愧哉责谁诿。
侍郎曹秀先遣祭周尹吉甫墓回召见请题诗以表之因成是什
作者：弘历
朝代：清
体裁：七言律诗

表闾旌淑重时巡，古墓遣官例致禋。为请七言用彰德，遐思千载率驰神。刚柔还以山甫勖，孝友惟应张仲伦。虚说长年尚馀树，清风永世属斯人。
侍郎梁诗正旧日讲学臣也以父年届七旬乞与二品封诰特允所请并赐以诗
作者：弘历
朝代：清
体裁：五言律诗

旧日文章彦，熙朝卿贰班。重邀花诰宠，不异綵衣斑。堂有槐三本，门如水一湾。更思跻寿世，希瑞遍尘寰。
侍郎沈德潜予告南还进呈纪恩四律依韵赐之·其一
作者：弘历
朝代：清
体裁：七言律诗

已周花甲举春官，玉署皤皤冰雪颜。道在心期耽素帙，老来归计指青山。烟波应共闻琴鹤，咏赋休疏驰字鹇。高尚特教还故国，清标终惜去朝班。
侍郎沈德潜予告南还进呈纪恩四律依韵赐之·其三
作者：弘历
朝代：清
体裁：七言律诗

君职臣司祗一钦，得将馀事寄赓吟。笑予结习多难遣，嘉汝临文不忘箴。欲拟元音崇淡泊，相商时调去艰深。此行试问生涯处，香水寒山适静愔。
侍郎沈德潜予告南还进呈纪恩四律依韵赐之·其二
作者：弘历
朝代：清
体裁：七言律诗

年来朝夕值书庐，鬼辈诗文启迪馀。故事旧传荣祖帐，乡风好在足莼鱼。灵蔘药剂供延寿，赐帛衣裁称遂初。尔自一舟归浩荡，望穷潞水暮川虚。
侍郎沈德潜予告南还进呈纪恩四律依韵赐之·其四
作者：弘历
朝代：清
体裁：七言律诗

林下优游乐薜萝，依依老景任婆娑。善教故里成通德，讵止幽人咏硕薖。尽有烟霞为供养，正赊岁月入讴歌。许卿望九还康健，祝寿重来拜玉坡。
侍郎沈德潜予告南还进呈纪恩四律依韵赐之孟夏下浣之七日皇太后赐膳于畅春园之集凤轩是地近大西门去岁习射于此发矢二十中十九因用齐召南韵成诗四首勒于壁间兹以侍膳视事之暇陈马技以娱慈颜亲发十矢复中九且破其的者三焉圣母豫悦仙苑增春辄叠旧韵以志岁月·其一
作者：弘历
朝代：清
体裁：七言律诗

萱龄长此祝如山，镜面轩斋图画间。乐对清阴蒲节近，欣陪色笑凤楼閒。劝餐敬进仙厨膳，视事旋催朝士班。马技更陈新雨后，遥峰澄景黛蛾弯。
侍郎沈德潜以能诗受知因命编校御极以来诗集既竣事念其年将八帙许之归老吴中赋此以赐
作者：弘历
朝代：清
体裁：五言排律

清时旧寒士，吴下老诗翁。向每诵新句，犹然见古风。行歌非杜误，晚达胜郊穷。三载春卿署，扁舟故国鸿。还朝嘉尔信，毓德启儿蒙。辞老思莼碧，遗荣解组红。岂能频强起，且以风谦冲。近稿经商榷，相知见始终。
侍郎胡高望香差回奏所经途次雨水田功诗以志慰
作者：弘历
朝代：清
体裁：古风

颁诏行庆典，抒诚祭岳渎。以至古帝陵，差臣分水陆。高望值西路，秦省及巴蜀。去春回以夏，秦蜀甘雨足。二麦既有收，秋田可丰卜。晋省途必经，更予念所属。过以二月中，实觉望泽笃。归途五月杪，普沾澍霖渥。质之敦书言，大吏实迟告。饬谕疾施恩，民幸免窘酷。既入直�境，益北益佳淑。高下黍与禾，绿云芃满目。额手为民庆，谦受励虔肃。
侍郎裘曰修安徽巡抚高晋奏报上江水利告竣得诗十四韵
作者：弘历
朝代：清
体裁：五言排律

安徽东北鄙，实介豫淮中。黄渎地枨北，洪湖天堑东。众川如有阻，大壑致难通。泛滥诚堪畏，流离害莫穷。势虽未经目，患每廑于躬。尔晋惟方伯，曰修汝亮工。事因和始集，理以晰方融。更漫辞劳勚，须相励谅忠。流疏濉茨浅，沙浚翟洪隆。潴预陵崔孟，潦消灵宿虹。孟冬初雇役，首夏告成功。灾后代资赈，图长计慎终。允能体予意，庶略起民癃。永念剔鬟迹，瞠乎敢曰同。
依绿斋
作者：弘历
朝代：清
体裁：五言律诗

依树开轩榭，嘉阴绿满窗。阶前书带袅，墙外玉琴淙。梁燕窥巢旧，山鼯掇果双。掞毫期拟古，花让笔生江。
依绿斋
作者：弘历
朝代：清
体裁：古风

山庄叠巘富层林，何处轩堂弗依绿。而乃奎文名此斋，所得不同欣有独。园临万树覆平芜，翠色铺茵嫩盈目。弗为茂草隐乱蠓，盖以食苹饱呦鹿。如剪一碧可悦心，句亦油然依兴属。
依绿轩
作者：弘历
朝代：清
体裁：七言律诗

一岁轩窗一两披，洒然松竹又斯时。高枝低叶含新色，西抹东涂满旧词。月霁风光宁有改，秋黄冬落付无知。设如依处循名者，惟念于民绿舍斯。
依绿轩
作者：弘历
朝代：清
体裁：七言律诗

书轩新搆倚泉宗，过雨林光绿意浓。合相印来呈近沼，疏情通处露遥峰。绣塍籼稻青千叠，皴石莓苔翠几重。漫道柏冬应改色，依然阶下有苍松。
依绿轩
作者：弘历
朝代：清
体裁：五言律诗

书轩曰依绿，绿岂在庭柯。泉浚廿源富，田开十顷多。插秧时等待，望绿意婆娑。陶谓春将及，同心先获么。
依绿轩
作者：弘历
朝代：清
体裁：古风

人孰能无念，念必有所依。依则合于正，不应依乎私。此轩曰依绿，正私两俱非。徒因嘉荫下，取名偶题之。是时林未绿，轩似依失其。轩失依何害，会有林绿时。民失依岂可，我罪其奚辞。是以抱恫瘝，恻然日孜孜。
依绿轩
作者：弘历
朝代：清
体裁：五言律诗

千林叶未绿，绿意岂全无。庭抚撑苍柏，砌看茁嫩芜。春工善渲染，画态有同殊。拟欲文轩问，所依究孰乎。
依绿轩
作者：弘历
朝代：清
体裁：五言律诗

嘉荫四周围，书轩敞牖扉。研精二典在，多惭五弦挥。喜近清秋爽，行辞燠夏威。稻塍将作穗，可爱绿依依。
依绿轩
作者：弘历
朝代：清
体裁：五言律诗

有轩必有额，依绿此为堪。常喜偨池护，亦将葱茜覃。梅芳犹可挹，竹素更资探。漫惜绿依未，枝枝意已含。
依绿轩
作者：弘历
朝代：清
体裁：五言律诗

檐背假山峙，阶临真水渟。一般相映绿，两处各呈形。信可超绘事，于焉悦性灵。澄怀忘胜负，那更较蓝青。
依绿轩
作者：弘历
朝代：清
体裁：五言律诗

泉宗庙傍室，依绿额轩楹。佳荫枝头密，翠情檐角迎。宜诗兼入画，责实副循名。滴露研朱处，成吟句亦清。
依绿轩
作者：弘历
朝代：清
体裁：七言律诗

祠当中墅列东西，左揽应知右若徯。半刻何妨少纡步，七言仍复与留题。庭松不改古颜蔚，砌草已欣生意萋。南牖一棱馀日影，流阴两岁未迁兮。
依绿轩
作者：弘历
朝代：清
体裁：古风

轩外有嘉树，绿意若依人。凉风树杪来，坠露尚缤纷。合翠扶峭茜，蘸碧含涟沦。色映几席清，芸编良具陈。不忘角弓诗，杜老言如新。
侯懋功寒鸦夕照图用文嘉题画韵
作者：弘历
朝代：清
体裁：七言绝句

深秋树树疏将尽，返照枝枝朗在东。却是寒鸦饶活趣，翻飞带得几分红。
侯懋功溪山高逸图
作者：弘历
朝代：清
体裁：七言绝句

山朋溪友各招要，上策归休避世嚣。不向人间留姓氏，还嗤巢许诩逃尧。
便民港纪事
作者：弘历
朝代：清
体裁：古风

句容道屡经，新港初见尔。壬寅方始事，癸卯成功驶。沙溪拓以宽，泥泉浚而泚。别引江涨涂，潮汐波增瀰。和雇民受利，亦非徭役起。安福御以行，镜中风物美。大吏乞港名，便民赐名是。镇江至江宁，陆路弗通水。南方便于舟，艰车及步履。考士并贾客，自此舟行矣。若云勤跸途，吾殊不为此。
促成二首·其一
作者：弘历
朝代：清
体裁：五言绝句

阁笔原无句，把笔促成诗。问诗从何来，而诗自不知。
促成二首·其二
作者：弘历
朝代：清
体裁：五言绝句

一真无二妄，半是必全非。君子中庸践，小人忌惮违。
俄罗斯驿致叛贼阿睦尔撒纳死尸信至诗以纪事·其一
作者：弘历
朝代：清
体裁：七言律诗

联猭善走更工藏，苏对潜逃又北荒。讵识罗叉和约固，献来万里逆尸僵。功如彭宠辽东豕，心是温禺天外狼。遗孽廓清永砥属，持盈益励敬皇皇。
俄罗斯驿致叛贼阿睦尔撒纳死尸信至诗以纪事·其二
作者：弘历
朝代：清
体裁：七言律诗

早嫌牛腹与鸢肩，密旨丁宁敕事先。乱弭安能待訾訾，祸成因未塞涓涓。由来一勇士之力，何致惟姑息以延。荒服遵盟歌保定，藁街宁逭首明悬。
俊鹘骢歌
作者：弘历
朝代：清
体裁：古风

乌良海献胡青骢，天闲牧养经再冬。本是俊骨易调习，今来备驾秋围中。左旋右抽尽如意，发小殪大皆从容。一驰叠获鹿曰两，再驰更毙狐之封。千二百骑所共睹，无此此辈惟面从。致力可息佳名赐，亦不啻力德并同。
保定报得雨四寸因咏事
作者：弘历
朝代：清
体裁：古风

保定及京县，同为望泽久。昨日看云容，果见向南厚。督臣出巡方，藩臬封章奏。云得四寸沾，一犁润耕亩。岂不为之慰，慰馀仍自丑。春云滋复浓，其更沾恩否。把笔如鸣鸠，唤雨意在口。
保定道中作·其一
作者：弘历
朝代：清
体裁：七言绝句

入夏多霪涨水流，民艰南望不胜愁。每每所历原登谷，意外欣遭为解忧。
保定道中作·其三
作者：弘历
朝代：清
体裁：七言绝句

就润翻犁退潦田，早看扑陇麦芊芊。农功终岁真无暇，冬雪春霖望倍悬。
保定道中作·其二
作者：弘历
朝代：清
体裁：七言绝句

废城故邑每经逢，旧迹多湮考莫从。独有保阳传养老，高山景仰圣尧踪。
保极宫
作者：弘历
朝代：清
体裁：五言律诗

天与承新命，人言至旧家。起居喜惟朴，室宇本非奢。建极钦锡保，绳先奠迩遐。文皇武功咏，意谓涉于誇。
保极宫
作者：弘历
朝代：清
体裁：五言律诗

陪都即帝都，保极额檐扶。敬识箕畴训，允荒周雅图。无偏王道荡，有赫祖功肤。念此寝兴适，敢忘昔日劬。
保阳得雨志喜
作者：弘历
朝代：清
体裁：古风

前朝对雪频增虑，惟恐寒威伤麦苗。信宿即入直隶境，路左迎銮来大僚。先咨此雪状何似，欣闻膏泽滋青郊。近岭云亦积盈寸，春暾融盎冻早消。向所萦怀一以慰，行将历历吟和韶。
信天主人自箴
作者：弘历
朝代：清
体裁：七言律诗

开惑昔年著论曾，信天爰以主人称。谓危反用成安屡，逮失还资为得仍。事定不堪回首忆，途长惟益励心兢。信天天眷古稀有，顾我何修遇此能。
修明陵成遂因临视用乙已诗韵
作者：弘历
朝代：清
体裁：七言排律

前王閟寝自成古，后世葺陵原赖今。本有十三丘壑列，不无颓废岁年深。乙之春命重修饰，丙至冬成此视临。榱桷焕然已盈目，凭依复矣为惊心。可知世主违天眷，乃致苍生叹陆沈。搆筑教抡虞部吏，庸赁那惜地官金。斯来庆落慨兴废，言返回看远壑林。一再留吟匪誇藻，难谌畏志励恒谌。
俯鉴室
作者：弘历
朝代：清
体裁：古风

渌水泌围阶，文鳞游可数。匡床近阶置，鉴影座中俯。开奁照须眉，觌面忘宾主。设云堪喻民，其情大可睹。
俯鉴室联
作者：弘历
朝代：清
体裁：联

水木自清华，方壶纳景；烟云共澄霁，圆镜涵虚。
俯青室
作者：弘历
朝代：清
体裁：七言绝句

丽瞩轩旁十笏室，山巅讶似嵌岩围。俯青名实今来副，濯雨峰姿翠霭飞。
俯青室
作者：弘历
朝代：清
体裁：五言律诗

室在诸峰上，因名曰俯青。溪斋延水趣，石栈阅山形。林态犹其次，雨膏真是灵。适来经麦坂，饼饵早含馨。
倚云楼
作者：弘历
朝代：清
体裁：七言绝句

倚云云亦倚其楼，正可羲经悟气求。若论山田沾渥雨，丰隆祗合此间收。
倚云楼
作者：弘历
朝代：清
体裁：七言绝句

寺傍隙地一区分，倚巘为楼亦可欣。虚牖却无来去相，容容常挹德山云。
倚云楼口号
作者：弘历
朝代：清
体裁：七言绝句

山楼两架倚晴晖，莫谓无云便拟归。试看青葱峭茜者，蔚林诡石岂其非。
倚云楼戏题八解
作者：弘历
朝代：清
体裁：古风

云倚楼为实，楼倚云为虚。二义相假借，谁能与分疏。云惟虚不定，楼以实可居。实有象恒若，虚无形幻如。云楼与虚实，害不视厥初。厥初定名时，倒置试思诸。四字果孰真，五言聊戏书。楞严八辨见，同异其然欤。
倚晴楼
作者：弘历
朝代：清
体裁：五言律诗

万里霁光澄，高楼即景登。云随风薄散，露借日浓凝。绿穗黄将染，秋霄晴最应。八窗延峭爽，真不负吟凭。
倚晴楼
作者：弘历
朝代：清
体裁：五言律诗

今日晴真好，登楼意惬然。云閒去以尽，心惄脱如蠲。林影摇高岫，黍华遍大田。葩经能背读，七月合豳篇。
倚晴楼
作者：弘历
朝代：清
体裁：七言律诗

倚晴今岁两登楼，实以春膏渥且优。麦早穗齐期饼饵，黍皆苗长遍田畴。是宜一已应舒志，何乃双眉弗展头。兵压贼巢盼逾切，即擒首逆递飞邮。
倚晴楼
作者：弘历
朝代：清
体裁：古风

倚晴凡几登，登趣不一例。喜惧心各殊，胥以农功致。向每见之诗，襟怀用因寄。今春实多幸，地润腊雪积。晴弗晴均宜，拾级诚畅意。继而转惕然，忘忧匪佳事。
倚晴楼
作者：弘历
朝代：清
体裁：七言律诗

小游山后度山前，寥朗全看泮岭烟。麦陇实垂资曝䵘，书楼名副喜俄延。云容过雨白归岫，田况沾膏绿满川。今日登临虽足慰，秋收未届敢云然。
倚晴楼
作者：弘历
朝代：清
体裁：古风

山北片刻游，例由山南返。一岭不甚高，落西走蜿蜒。过是复就平，山楼依翠巘。倚晴旧所名，时旸光入宛。来此虽已频，忧喜亦屡转。旱时忧晴酷，霖际喜晴善。斯番忧未久，兹来喜则亶。虽曰差心慰，仍然戒志满。
倚晴楼
作者：弘历
朝代：清
体裁：七言绝句

山楼拾级倚晴空，每度登临意不同。旱畏晴霖喜晴好，所同仍祇在农功。
倚晴楼
作者：弘历
朝代：清
体裁：五言律诗

山气雨过清，山楼恰倚晴。碧天全净翳，绿野重兴耕。簟展炎暄避，窗开爽籁生。对时惬育物，于此略怡情。
倚晴楼
作者：弘历
朝代：清
体裁：七言律诗

斋后廊连杰竖楼，倚晴檐额见抬头。无过一岁至三两，率复关心托喜愁。近盼雨兮非盼霁，不宜春也祇宜秋。层甍却是都无系，随遇安之待句留。
倚晴楼
作者：弘历
朝代：清
体裁：七言绝句

春云几片散而轻，舍级岩楼恰倚晴。不是吾心不知足，为他农父逮兴耕。
倚晴楼
作者：弘历
朝代：清
体裁：五言律诗

春雪既沾渥，山楼欣倚晴。曦光漾帘幕，峰色罨檐楹。村舍毕于耜，阪田将起耕。楞伽塔影矗，骋望托遥情。
倚晴楼
作者：弘历
朝代：清
体裁：古风

望雪将弥月，盼阴每惧晴。适见潦积田，登楼喜斯名。若以论目前，雪可却虑赢。乃识方寸间，谁曾有恒情。不可作巫医，何况君道贞。
倚晴楼
作者：弘历
朝代：清
体裁：古风

游畅毕山北，夤缘至山南。翠微有迥楼，倚晴久额檐。是时微望雨，循名颇觉嫌。既思愁霖际，顾名喜或添。嫌乎及喜乎，人意无定占。幸楼本无知，如知其何堪。
倚晴楼
作者：弘历
朝代：清
体裁：七言律诗

秋来何事最怡情，恰喜高楼号倚晴。消尽薄云天一碧，照延皓日景双清。已看绿野黄将染，小揽画窗诗早成。风自西南经树杪，萧萧飒飒总金声。
倚晴楼
作者：弘历
朝代：清
体裁：五言律诗

背巘复临池，书楼朴斲为。常时不频上，此日爱晴披。叶态翻轻籁，花光受暖曦。麦收方在即，霁景正相宜。
倚晴楼
作者：弘历
朝代：清
体裁：七言律诗

西降崇椒更转南，平冈过峡俯澄潭。因之命舫将言返，且复登楼试望探。云气欲归深谷閟，晴光已露远峰含。麦秋至矣宜旸好，意惬方知景最堪。
倚晴楼
作者：弘历
朝代：清
体裁：七言律诗

邅回山北造山西，藉降于斯弗藉跻。仍有高楼岩半倚，恰符过雨霁光䨑。近看麦陇穗抽密，遥接稻塍苗吐齐。额庆田功遇此鲜，戒盈惟益励兢兮。
倚晴楼不登之作
作者：弘历
朝代：清
体裁：七言律诗

春祈得雪继得雨，天佑神庥锡惠歌。十日期斯已过两，三农候迫望沾多。节当雨谷心尤切，麦及耕禾泽祝和。舟泛木兰趁归暇，楼名因厌不登过。
倚晴楼即事
作者：弘历
朝代：清
体裁：古风

每当愁霖候临，倚晴愿呈快霁。亦有望雨朝倚，晴见辄厌其义。为愿为厌楼岂知，由来好恶因人意。春雪优沾麦垄润，斯时晴雨均宜际。然而目前雨究佳，谓楼可弗循名遂。
倚晴楼口号
作者：弘历
朝代：清
体裁：七言绝句

雨既优沾遂望晴，何曾有定乃人情。虽然观过知仁可，为是晚田亟待耕。
倚晴楼口号二首·其一
作者：弘历
朝代：清
体裁：七言绝句

就西山脉降崥崹，楼据渐平缅昔题。两字倚晴颜额定，倚时忧喜率殊齐。
倚晴楼口号二首·其二
作者：弘历
朝代：清
体裁：七言绝句

春雨今年胜往年，晴光时若抚油然。于斯俯仰顿殊念，二竖成擒信远牵。
倚晴楼有会
作者：弘历
朝代：清
体裁：古风

有升必有降，万事胥一理。盘旋下层磴，岩楼近尺�。升难降实易，可悟为学旨。翘首观楼额，则久题晴倚。迩来幸时若，麦陇黄云拟。宜旸饱晒穗，副名信可喜。忽思豫齐间，顿复生愁矣。
倚晴楼自哂
作者：弘历
朝代：清
体裁：古风

久霁必思雨，屡阴则盼晴。可识世之人，孰能有定情。三春甘泽佳，岂不心慰平。首夏忽暵乾，甚切焦望萦。即今刚接润，继渥乃大亨。散步偶至楼，弗肯拾级登。心仍希优霈，嫌其额倚晴。层檐似失笑，昔实谁与名。
倚松吟
作者：弘历
朝代：清
体裁：古风

徙倚古松下，因成倚松吟。古松不知阅世几何载，但见参天黛色耸十寻。横枝�㙷张翠盖，纵有赫䂀其下仍浓阴。因提疏仡以来共日月，儿孙行视秦松汉柏惟斯任。惜哉未生长城以内地，膻芗翰墨名传今。亦幸生兹塞外留本色，彼其虚声䛕颂诚末事耳，奚足谌倚松吟渺予心。
倚松斋
作者：弘历
朝代：清
体裁：七言绝句

檐间绿字仰奎文，曾是当年驻跸云。欲问山僧向时事，无过一二得传闻。
倚松斋口号
作者：弘历
朝代：清
体裁：七言绝句

山斋每以就松为，寺侧斋云松倚之。回看虬枝檐上覆，我心先获见于斯。
倚楹
作者：弘历
朝代：清
体裁：七言绝句

暂遣几馀一倚楹，疏梧庭榭早秋清。轻云不胜西风力，让与金官作快晴。
倚翠亭
作者：弘历
朝代：清
体裁：五言律诗

一间亭窈窕，数仞壁嶙峋。倚处若无地，翠中宁有垠。窗虚重来凭，廊转适堪循。画里伊谁格，王家荷叶皴。
倚翠亭
作者：弘历
朝代：清
体裁：古风

亭如倚翠峰，峰亦与亭倚。譬之色即空，无彼安有此。宾主了难分，同异将奚拟。交芦辨见中，一倒复一起。静思悟其因，所惧西风委。
倚翠亭
作者：弘历
朝代：清
体裁：古风

峭壁耸�□，幽亭倚葱茜。拾级造清迥，岩谷都俯见。云归白旋封，雨过翠犹绚。开窗似展画，据几欲抛扇。㡳识塞工寒，始闻黄莺啭。
倚翠亭
作者：弘历
朝代：清
体裁：古风

搆亭倚倾崖，开窗俯牝壑。平陵出岫云，下视归林雀。万叶尚张王，如张绿油幕。清供目之寓，雅契心所托。
倚翠亭
作者：弘历
朝代：清
体裁：五言律诗

窈窕廊通步，虚明亭畅怀。有窗安牡蛎，著壁倚雄崖。望去青霄近，排来翠色佳。宁云缅尧俭，却是土为阶。
倚翠亭
作者：弘历
朝代：清
体裁：古风

笠亭倚翠微，绿叶正幡纚。开窗纳长风，虚明洞表里。旋旋日影移，惜阴乃所以。
倚翠亭
作者：弘历
朝代：清
体裁：七言绝句

翼然亭子倚嶕峣，翠色连空影动摇。徐识天风翻落下，适来烦热一时消。
倚翠亭
作者：弘历
朝代：清
体裁：五言律诗

虚亭倚岩壁，翠色迥含秋。悦可容双膝，遥宜纵远眸。老松自古独，众木尚阴稠。杜句虽恒忆，其如兴每投。
倚虹园
作者：弘历
朝代：清
体裁：七言律诗

画舫沿溪荡桂桡，题园因近倚虹桥。武夷九曲拟非谬，阳羡何年缩不遥。真水假山颇远俗，红花绿柳已含韶。新名旧号难究诘，廿四中知第几条。
倚虹园联
作者：弘历
朝代：清
体裁：联

柳拖弱缕学垂手；梅展芳姿初试颦。
倚虹堂
作者：弘历
朝代：清
体裁：七言律诗

高梁桥侧倚虹堂，小驻传餐趁早凉。白壁题诗今复昔，赤心祈岁雨和旸。就中所庆迩来幸，戒满惟思此后长。分付上林略修饰，预欣明岁祝无疆。
倚虹堂作
作者：弘历
朝代：清
体裁：七言律诗

经筵祈社例还宫，路右传餐憩倚虹。修饰预兹供大庆，升恒无不效来同。初生河水今年盛，便望春膏四野通。屡岁壁题抒兴别，那殊一意祝绥丰。
倚虹堂放舟
作者：弘历
朝代：清
体裁：五言律诗

景德蒇崇祀，鸣銮出凤城。溪堂倚桥侧，春水进舟平。涨影层含砌，漪文倒漾楹。缆牵回望处，堤柳翠烟横。
倚虹堂进舟即景
作者：弘历
朝代：清
体裁：五言律诗

溪堂丹雘焕，庆典去年经。进舫斯为便，于斋莫漫停。柳风轻送爽，麦夏茂含馨。回望结心愿，频新祝懿龄。
倚虹堂进舟游乐善园有作
作者：弘历
朝代：清
体裁：七言律诗

御殿平明返御园，倚虹堂接玉河源。进舟适可一川溯，过隙乍惊三载翻。露重菁葱麦夹岸，烟轻淡荡柳开门。却难不置言而去，两字东平雅意存。
倚虹堂进舟至乐善园即事杂咏
作者：弘历
朝代：清
体裁：古风

胪唱明廷得状元，回舆清晓出城门。倚虹堂畔轻舟俟，便可溯源涉沼园。返驾询安罢十年，流阴逝水弗迁延。满期庆典举辛丑，回望轩亭益怅然。麦田近水绿如油，结穗原堪过半收。却忆昨经高阜处，收难望半越增愁。知新温故无止境，顾行为言有进阶。触目堂名思旧集，略无一句可中怀。
倚虹堂题句
作者：弘历
朝代：清
体裁：七言律诗

桥畔前辛搆栋檐，本因登辇事庄严。难言茅土风堪尚，却视丹青色已淹。今岁重逢大庆举，十年一度焕新瞻。似兹便更新千度，䆒亦吾心未觉厌。
倚虹堂题句
作者：弘历
朝代：清
体裁：五言律诗

长河临北岸，向有倚虹堂。十岁一重焕，今年典更详。真同天下养，永祝万龄庆。此际殷心者，惟祈若雨旸。
借秋楼
作者：弘历
朝代：清
体裁：古风

楼前种楸树，疏叶翻风开。瞻题曰借秋，其名已久哉。我游方盛夏，凉意颇满怀。俯首忆代谢，迅矣其迁推。秋光那用借，试看衮衮来。
借秋楼
作者：弘历
朝代：清
体裁：七言绝句

窗挹波光庭种楸，一天飒景在高楼。履霜早是羲经著，底事循名更借秋。
借秋楼
作者：弘历
朝代：清
体裁：五言律诗

霁景恰相宜，金风复助之。砌花形欲动，窗树影深移。高望心随远，偶来目觉奇。秋光不须借，满眼已如斯。
借秋楼口号
作者：弘历
朝代：清
体裁：七言绝句

山半有楼名颇奇，借秋两字勒檐楣。情知不久秋将到，忙底何须更借为。
借秋楼口号
作者：弘历
朝代：清
体裁：七言绝句

风来西北动梧楸，素景澄鲜飒满眸。了识立秋尚迟日，仰看知是借秋楼。
倦勤斋
作者：弘历
朝代：清
体裁：古风

一二日万几，倦勤何其可。所以皋陶歌，元首戒丛脞。名斋待他时，娱老斯閒坐。偻指十七年，此愿庶酬我。
倦勤斋
作者：弘历
朝代：清
体裁：古风

朝乾夕惕人，倦勤奚其可。莅政满六十，而复耄龄果。娱老以养性，或弗为懈堕。能否践斯望，静俟天恩荷。
倦勤斋
作者：弘历
朝代：清
体裁：七言绝句

犹日孜孜勖惕乾，名斋聊以待他年。耄斯未逮称勤倦，敢与重华拟比肩。
倦勤斋作歌
作者：弘历
朝代：清
体裁：古风

适百里者半九十，以言其勤不可倦。文济居然名倦勤，毋乃吾衷有所变。斯有说焉俟他日，匪曰今敢图安晏。旰食宵衣犹恐懈，慎终如始应无间。屈指十六年之后，庶可倦勤待天眷。
倦勤斋口号
作者：弘历
朝代：清
体裁：七言绝句

图书插架古香芬，辽待他年娱倦勤。此日秪应读无逸，息肩未至敢云云。
倪云林秋林山色图
作者：弘历
朝代：清
体裁：古风

元称四大家，逸品推倪迂。师承自北苑，笔与造化俱。小景夙所见，秋林位置殊。一扫了了习，不失太古初。峣峰既隐轸，雄霓时卷舒。疑有风吹林，已见波绉湖。不宁供游历，此中乃可居。画禅大法眼，岂伊邪许徒。因忆乔林乔，未识渔庄渔。得陇而望蜀，知足其谁乎。呵冻志长言，聊以适三馀。
倪元镇松亭山色即用其韵
作者：弘历
朝代：清
体裁：古风

苍松白石皆堪赋，点笔秋光罨轩户。我偶得之不忍舍，彼草亭中曾少住。何须更咏石田句，世间得失空云雾。萧斋一榻篆烟清，窗外羲娥任晨暮。
倪瓒万壑秋亭小幅用图中题者韵
作者：弘历
朝代：清
体裁：七言绝句

虽是云林漏名氏，问谁能貌个中秋。一亭置在千峰底，却似千峰顶上楼。
倪瓒修篁丛棘
作者：弘历
朝代：清
体裁：七言绝句

修篁自直丛棘曲，君子小人于是分。懒瓒写怀因寓物，可知素节有超群。
倪瓒叶湖别墅图
作者：弘历
朝代：清
体裁：七言绝句

野水閒亭写叶湖，烟波杳霭树模糊。不因揽景来南国，讵信村居有是夫。
倪瓒山水
作者：弘历
朝代：清
体裁：六言诗

老笔疏疏了了，幽襟落落萧萧。假相不妨貌似，真宗谁解神超。
倪瓒岩居图
作者：弘历
朝代：清
体裁：七言律诗

几个一拳多赝鼎，岩居此独见浑深。并无人迹来空谷，疑有云容出远林。已似山阳曾著论，不须梁父更成吟。竹编茶灶依然好，引我遐心到惠岑。
倪瓒林亭远岫
作者：弘历
朝代：清
体裁：五言绝句

吴地吴人画，烟云互渺茫。排空疑送雨，讶在锡山傍。
倪瓒枯木竹石
作者：弘历
朝代：清
体裁：五言绝句

古树欲生云，疏竹如摇风。对之多意趣，学者为愚蒙。
倪瓒枯木竹石小轴
作者：弘历
朝代：清
体裁：五言绝句

老树生机息，疏筠静影澄。槃陀文石侧，几个定中僧。
倪瓒梧竹秀石
作者：弘历
朝代：清
体裁：七言绝句

梧如过雨竹摇风，石丈相依气味同。四百年来传墨戏，展观湿润镇濛濛。
倪瓒水竹居即用其韵
作者：弘历
朝代：清
体裁：七言律诗

水绕坡陀竹抱居，萧閒景趣写无馀。绿含细籁经风后，润带朝烟过雨初。问字惟应知稼穑，著书何必注虫鱼。笑他阿那幽深处，往岁无端目击予。
倪瓒水竹居图
作者：弘历
朝代：清
体裁：七言律诗

十笏蜗居却可居，洒然水竹适三馀。阎浮提里无尘界，静致山中太古初。倦倚匡床閒梦蝶，独临曲沼乐同鱼。还思放笔徜徉际，白石清泉尽起予。
倪瓒江岸望山图即用其韵
作者：弘历
朝代：清
体裁：七言律诗

江乡易雨艰致晴，晴景难图润与明。能事老迂一亭占，寄情秦望两峦横。高风漫议掩于画，别裁应知不为名。设曰钱塘堪望处，甲辰春跸忆回程。
倪瓒溪亭山色
作者：弘历
朝代：清
体裁：七言绝句

山是九龙溪号梁，一亭千古占烟光。乔柯阿那嘉阴处，缱我遥情卒未忘。
倪瓒溪亭山色
作者：弘历
朝代：清
体裁：七言绝句

粗疏老笔是其长，此独溪亭布景详。想欲不名一家耳，故当梦见傲嗤王。
倪瓒溪亭山色·其一
作者：弘历
朝代：清
体裁：七言绝句

乔木孤亭远世喧，崖前流水接山根。何曾顿置师冯觐，真是精神逼董源。
倪瓒溪亭山色·其二
作者：弘历
朝代：清
体裁：七言绝句

近树遥峰翠互吞，草亭谁许涉其樊。千秋山色留于此，何用吴僧更掩门。
倪瓒溪山亭子即用其韵
作者：弘历
朝代：清
体裁：七言绝句

几树枯枝临野岸，一天霁景落晴江。高人命笔非无意，为厌淋漓雨打窗。
倪瓒溪山亭子即用其韵
作者：弘历
朝代：清
体裁：七言绝句

后先题写叹流年，世事由来幻若烟。祗有溪声与山色，展图便觉趣依然。
倪瓒溪山图
作者：弘历
朝代：清
体裁：七言绝句

句时脱俗画诚神，迂是天然懒亦真。不悟先生有仙骨，得皮饶得作狂人。
倪瓒狮子林图
作者：弘历
朝代：清
体裁：古风

借问狮子林，应在无何有。西天与震旦，不异反覆手。倪子具善根，宿习摩竭受。苍苍图树石，了了离尘垢。声彻大千界，如是狮子吼。
倪瓒秋山小景用文徵明题韵
作者：弘历
朝代：清
体裁：七言绝句

衡皋结宇对秋空，千里江山四柱中。笔仗粗疏传懒瓒，一般犹见古人风。
倪瓒竹树野石·其一
作者：弘历
朝代：清
体裁：七言绝句

竹树交枝野石苍，有情无意各相忘。张家学士拈佛法，翻喜因王而得羊。
倪瓒竹树野石·其二
作者：弘历
朝代：清
体裁：七言绝句

竹石木中各一倪，半提乎抑是全提。天瓶者个依然在，论有论无饶舌兮。
倪瓒耕云轩图即用其韵
作者：弘历
朝代：清
体裁：古风

瑶机锦綍岂岱石，底事开看荟蔚满。乃知妙笔夺化工，清閟倪迂突范缓。嘉彼云轩宛可居，便藉天池试供盥。眠云更忆缶鸣句，彼固非修此非短。由来气味有相合，如响应声条依干。
倪瓒虞山林壑
作者：弘历
朝代：清
体裁：七言绝句

把酒看云事真逸，志游写照兴犹赊。金阊白甫斯郊岛，秀削何妨自一家。
倬云楼口号
作者：弘历
朝代：清
体裁：七言绝句

总在一区书院中，安名立字各无同。倬云若问即景句，幸释宣忧赖化工。
倬云楼寄意
作者：弘历
朝代：清
体裁：七言律诗

齐云王氏记曾提，是倬无心用拟题。历久已忘如忽耳，即今偶见乃夔兮。白诗晚寄潇而洒，周雅旱同咨与赍。此际初春胥异彼，聊因七字寓閒跻。
偃松歌
作者：弘历
朝代：清
体裁：古风

飞空忽见垂苍龙，其上无云惟碧峰。之而押擖弄光怪，李老子兮黄石翁。根不土胎性不屈，盘盘�㙷滃葱郁。譬如商颜肥遁流，老而益腴卷绿发。春风秋月田盘山，鹤鸣鹿旅太古閒。大椿扶桑此其侣，大夫受号嗟赧颜。东坡偃松斯鼻祖，成形疑自元黄剖。今日应作如是观，公孙大娘剑器舞。
偏凉汀即景·其一
作者：弘历
朝代：清
体裁：七言绝句

横山佳气擅滦州，胜弗以雄祗以幽。廿四年心中企者，随缘一日畅来游。
偏凉汀即景·其三
作者：弘历
朝代：清
体裁：七言绝句

山容水态柏深秋，前度诗情一瞬遒。设谓横陈若屏障，画家应是李营邱。
偏凉汀即景·其二
作者：弘历
朝代：清
体裁：七言绝句

峣峰峻挺水潆洄，步入林亭涧户开。却指滦江滑笏处，清风台下先予来。
偏凉汀即景·其四
作者：弘历
朝代：清
体裁：七言绝句

偶然小驻惜前移，偏喜凉风满意披。咨尔扈行牧民吏，戒贪作法合如斯。
偕乐堂
作者：弘历
朝代：清
体裁：五言律诗

旧识行斋路，海河河岸东。昔巡缵圣迹，今喜奉慈宫。陌柳阴垂绿，阶花暖放红。物胥含乐意，我䭭与民同。
偕乐堂
作者：弘历
朝代：清
体裁：五言律诗

行馆海河上，颜之偕乐堂。无过停信宿，颇觉费鹾商。拥马万民近，入门一径长。顾名思义托，九宇富耕桑。
停跸
作者：弘历
朝代：清
体裁：五言律诗

停跸临行馆，春风二月天。高年娱息养，佳景挹清妍。墙外绿杨弱，阶前红蘤鲜。居閒当敕政，召对细抡贤。
停跸
作者：弘历
朝代：清
体裁：七言律诗

停跸仙庄亦有因，仰流迟待后来频。秋潭菊落波心艳，冷砌筠翻窗影新。丛樾稀馀那隐鹿，名山住久觉亲人。驿章进止饶清暇，触处閒参总静真。
停跸
作者：弘历
朝代：清
体裁：五言律诗

停跸传明日，多人令小休。故知劳愿逸，宁必进无留。烟霭平原接，花朝媚景柔。几间毡室里，消得此冥搜。
停跸
作者：弘历
朝代：清
体裁：古风

停跸齐尔伯库岭，野甸霜华如玉艳。须臾东壁吐阳乌，沧沧凉凉寒始瞰。待围武帐憩仆从，聚众晨餐观健啖。椎牛大享固无藉，厨人齐和聊亲勘。盐梅指示颇得宜，旧藩新部胥教餍。射生炙肥成往事，尔年弗为斯补欠。联情示惠有权宜，欲普沾无向隅憾。饥寒戚而饱暖怡，因之率可人情验。然兹小试实则易，艰哉安得寰宇万民同此被优赡。
停跸
作者：弘历
朝代：清
体裁：五言律诗

吉行五十里，仆役讵臻劳。为是雨优极，因之路泞遭。不妨停一跸，已觉喜群曹。毡屋聊清暇，摛词适静陶。
停霭楼
作者：弘历
朝代：清
体裁：七言绝句

取敞无须太取高，已堪纵目作清邀。西山一带停春霭，便雪由来总是膏。
停霭楼
作者：弘历
朝代：清
体裁：七言绝句

朝霭夕岚定论经，幻为气与幻为形。既然那有来和去，何以山楼解曰停。
停霭楼
作者：弘历
朝代：清
体裁：七言绝句

石磴嵚嵜上有楼，昆明万顷望中收。写楹薄霭方容裔，吾亦因之片晌留。
停霭楼
作者：弘历
朝代：清
体裁：古风

霭乃云之容，岚则山之气。昨岁避暑庄，精验得此义。斯楼曰停霭，与岚实殊致。倚阑了不寒，而妙揽容裔。睪思泉明心，无能继五字。
停霭楼
作者：弘历
朝代：清
体裁：七言绝句

面水背山聊搆筑，朝岚夕霭坐间收。设参陶氏诗中句，不异谢家江上楼。
停霭楼即事
作者：弘历
朝代：清
体裁：七言律诗

朝霭夕岚曾著句，然而总不离乎山。观晨却鲜观暮景，停彼即为停此间。拈句无非出想像，倚楼偶尔趁几閒。促成七字肩舆去，愧未陈言一例删。
停霭楼口号
作者：弘历
朝代：清
体裁：七言绝句

云容山气霭岚分，谓之朝岚涉误云。欲笑怀州李商隐，空教獭祭用功勤。
停霭楼口号
作者：弘历
朝代：清
体裁：七言绝句

恰合拖成横岭白，未妨藏却竖峰青。可知烟霭无情者，到此殷然也欲停。
偶临怀素草书千字文卷赐尚书于敏中敏中成纪恩诗二十四韵以进即用其韵援笔成什仍命属和
作者：弘历
朝代：清
体裁：五言排律

悉新入春始，冒茅纪年初。韶律侵寻转，腊寒即渐除。几康无间敕，章奏有时疏。遣暇漏移鹄，赓吟砚滴蜍。儒臣曾赐字，客岁偶然书。事拟宝文阁，体宗君子渔。颂虽规不忘，惭则实非虚。亦识吾怀否，从来弗喜誉。因之成五字，聊以托三馀。讵曰妍辞骋，惟云素意摅。藏真法卓尔，兴嗣句彬如。临趁一时兴，对还中路躇。平心不欲躁，逆志且为徐。何有渴奔骥，休称力挽车。手和笔相得，笺与帖俱胪。殊异痴蝇冻，犹嫌栩蝶蘧。那须藉排次，颇觉快爬梳。弆尚多存者，赉欣得所于。传观听翰苑，谢咏就芸庐。既已披华藻，谓多镌美玙。诚堪方蔡轴，奚用逊庄樗。应勖襄兮赞，漫孤诸与居。雅当绎义府，岂止玩缃储。承布司农教，毋徒耀里闾。
偶为三友图并题以句
作者：弘历
朝代：清
体裁：古风

塞山古松弗计岁，雪梅风竹斯无有。兴来走笔写大夫，高士君子可缺否。虽然转语亦可言，既松梅竹定为偶。苍髯玉貌与劲节，何处忘年不三友。莫谓画也本非真，真物谁能似画久。
偶为五君子图仍叠旧韵题句
作者：弘历
朝代：清
体裁：古风

飞潜动植质纵殊，何一弗具天地性。植中君子数有五，贞介宁随众草病。各各图貌传其神，玉磬真称善起兴。譬三百皆属风人，此是二南非卫郑。螭坳绨几延清伴，色映祥霙春始孟。几馀命笔聊仿为，寓意要不失乎正。艺林偶涉那求工，玩物诚恐妨于政。
偶为吕嵓图并题以诗恭依皇祖题画诗原韵
作者：弘历
朝代：清
体裁：七言绝句

何来三醉岳阳仙，尚忆开成应举年。一向人间留面目，可能容易守天全。
偶为寒梅命沈德潜题之因用其韵成诗即书左方
作者：弘历
朝代：清
体裁：七言律诗

最是风流绝伦比，几曾岩壑慕人知。空林著月自为画，铁干卧云谁入诗。未必游蜂常绕户，差教寒蕊不辞枝。逋仙酬唱依宣室，漫恨沉沦伏处时。
偶为山水小幅兼题以诗
作者：弘历
朝代：清
体裁：七言律诗

文石枯枝间草堂，坐来兼可俯沧浪。烟云堪悦吾情性，山水何知彼范王。不有今人那有古，设无閒者亦无忙。儒臣谩自誇多艺，聊尔凭消几暇长。
偶为岁寒三友图各题以诗 其一 松
作者：弘历
朝代：清
体裁：五言绝句

谁识梦里吾，幻作寒时友。所欣潇洒侯，不弃支离叟。
偶为岁寒三友图各题以诗 其三 梅
作者：弘历
朝代：清
体裁：五言绝句

溪边绿珠仙，倚竹秀而野。寄语貌梅人，识取梅梅者。
偶为岁寒三友图各题以诗 其二 竹
作者：弘历
朝代：清
体裁：五言绝句

风敲绿琅玕，自奏云山曲。堪笑世俗人，道是不如肉。
偶为岁寒三友图并题以句
作者：弘历
朝代：清
体裁：七言绝句

节槩贞心冰雪颜，相看风味总高閒。恰如张许将高怿，结契清泉白石间。
偶为振衣濯足图戏题以句
作者：弘历
朝代：清
体裁：七言绝句

振衣濯足句诚高，足见太冲兴致豪。千仞之冈涧底水，一时陟降岂无劳。
偶为春华秋实卷各题以句 其一 春华
作者：弘历
朝代：清
体裁：七言绝句

缬白标红贵得情，番风次第斗春荣。可知实尽从华孕，公干当年特自鸣。
偶为春华秋实卷各题以句 其二 秋实
作者：弘历
朝代：清
体裁：七言绝句

水珍陆品分甘脆，采实谁当筐筥盛。信是家丞风度在，名言邈尔忆东平。
偶为春喜图辄题以句
作者：弘历
朝代：清
体裁：七言绝句

春信梅传鹊喜占，晴枝报喜藉毫拈。喜神元旦西南值，送喜金川愿早詹。
偶为松阴高士图并题以诗
作者：弘历
朝代：清
体裁：古风

偃息白石上，啸傲青松底。从知壶峤中，神仙亦人耳。流水净我耳，凯风梳我发。不须携七弦，有客弹清越。尝笑黄绮辈，千秋称大隐。汉庭岂金堂，何须摇唇吻。苍苍虬枝外，望望迷处所。莫云足寂寥，烂漫云堪侣。
偶为松阴高士图并题以诗
作者：弘历
朝代：清
体裁：古风

独坐长松下，仙籁谡盈耳。不作不闻观，会取闻前理。高人无一事，徙倚把芳菊。孰当青眼看，邱陵苍满目。烟云作供养，泉石资吟凭。崔氏却无亭，陶家原有径。
偶为枯树文石小景并题以句
作者：弘历
朝代：清
体裁：七言绝句

树欲萧疏石欲古，所期雅淡不期工。自知得惬于心者，未落倪黄品格中。
偶为桥梓图赐钱陈群叠旧作韵
作者：弘历
朝代：清
体裁：七言律诗

南国应尝谷雨茶，箑头书自遂初家。贡来恰好临蒲节，赐去无须宝墨华。教寄北山聊示梓，漫参西土拟拈花。高年已觉多男累，莫逐东风更羡鸦。
偶为梅竹双清图用王世贞题王冕吴镇梅竹合卷韵
作者：弘历
朝代：清
体裁：古风

今秋问俗，燕赵以南豫以北，颇慰观民富孳息。浮洛祠嵩诸务毕，攀跻直揽华盖峰尖碧。驻䍐淇澳前，回跸广平后。一时馀事寄翰墨，却喜携得双清友。旋归温室未踰旬，日日来往吾心神。似欲倩吾写生面，不须假藉虬松鳞。因检石渠宝笈所葆秘，恰得吴王合作手迹真。仲圭学得仙人缩地千里为咫尺，竟置清淇在几侧。元章更以文贞铁石肝肠作胸臆，居然邓尉传本色。明窗日嫩小阳春，是一是二烦参论。后来好事琅琊君，雄材丽句驱纷纭。我无元美便便经史簏，又谢吴王落笔光射屋。乃今抚其合作赓其吟，翻愧当前对珠玉。梅香竹韵总道腴，词坛艺苑有是夫，都来荟萃成吾双清图。窗外十八公省乎，相看伯仲原不孤。
偶为梧窗夜课小景并题以句
作者：弘历
朝代：清
体裁：古风

义府足探寻，良宵漏复深。天边一片月，照我古人心。几席绝尘氛，梧竹含萧爽。金盘倩谁手，推出东冈上。月色洁宜秋，桐阴疏胜柳。映月读书人，问彼曾知否。今居古与稽，古月即今月。梧窗对古人，轩然逸兴发。
偶为溪亭烟筱并题·其一
作者：弘历
朝代：清
体裁：七言绝句

无色色天形匪形，遥峰数点送来青。平分风月千秋调，朗照乾坤一草亭。
偶为溪亭烟筱并题·其二
作者：弘历
朝代：清
体裁：七言绝句

碅磳诡石倚篬筤，溪上虚亭眄渺茫。欲拟世风还燧古，非关家数较倪黄。
偶为秋原古树小景并题以诗·其一
作者：弘历
朝代：清
体裁：七言绝句

脩篁几人不成林，古树犹无鸦可寻。谁道秋来多寂寞，寒郊烟霭望中深。
偶为秋原古树小景并题以诗·其三
作者：弘历
朝代：清
体裁：七言绝句

閒来消夏恰相宜，极目疏林秋晚时。忆得前年重九日，滦河别墅一枝枝。
偶为秋原古树小景并题以诗·其二
作者：弘历
朝代：清
体裁：七言绝句

写罢枯枝意洒然，将无诗画合同禅。泬寥心与秋空净，若有渔歌古渡边。
偶为竹泉春雨图兼题以句
作者：弘历
朝代：清
体裁：七言绝句

戛玉垂珠几万竿，猗猗石罅激鸣湍。玉堂尽有琳琅辈，淇澳閒情试赋看。
偶仿倪瓒乔林诡石并题以句
作者：弘历
朝代：清
体裁：七言绝句

有树槎枒有石嶙，高低不约任天真。疏皴朅仿无多子，却忆吴淞江畔人。
偶仿倪瓒叶湖别墅图并题以句
作者：弘历
朝代：清
体裁：古风

去年问俗江之南，湖山妙趣供清探。倪迂叶湖试亲印，题句忆在青春三。传神信得水乡乐，坐对每令澄襟恬。初冬夜永喜馀暇，瓷盆低亚黄花签。摒挡笔研铺金粟，刻楮何必求精纤。背临面證出偶作，吴门山乍拖眉尖。不似之似似亦可，五合得一如书兼。讵惟文房寄陶咏，要因泽国怀农蚕。
偶仿倪瓒小景辄题以句
作者：弘历
朝代：清
体裁：五言绝句

蓺事偶寄怀，固知非所贵。近来更有悟，每仿云林意。
偶仿唐寅笔意作寒梅小景并题以句
作者：弘历
朝代：清
体裁：五言律诗

清标宜象外，春色在枝南。潇洒将尘远，芬芳与静谙。遐心聊复寄，生意几多含。恍忆书窗晓，还凭结习参。
偶仿文徵明山村嘉荫图即用题徵明画韵
作者：弘历
朝代：清
体裁：七言绝句

四友良宵会一堂，言唐虞上薄周商。三庚底似清秋景，户外乔松入籁长。
偶仿沈周写生散牛卷并题二绝句·其一
作者：弘历
朝代：清
体裁：五言绝句

喘乖丞相问，耳湿牧人来。何似无拘束，烟莎阔步回。
偶仿沈周写生散牛卷并题二绝句·其二
作者：弘历
朝代：清
体裁：五言绝句

在腰传白绶，鸣窌应黄钟。腹果休教懒，东郊好力农。
偶仿王蒙铁网珊瑚率题以句
作者：弘历
朝代：清
体裁：古风

黄鹤山樵自逸民，玉崖范生亦高士。一时酬倡留墨戏，致我兴勃掀髯起。摹将皴法石为根，枯枝不约秋与春。更森筠箨苍岩畔，崛强飘萧率可人。图成自视笑绝倒，笔法何须论嫩老。寓意风流聊尔为，刻楮求工见何小。
偶仿董其昌天池石壁图漫题以句并用其韵
作者：弘历
朝代：清
体裁：六言诗

展帧真饶气韵，涉笔偶值几閒。谁谓一参黄石，居然重历吴山。
偶仿赵氏合璧卷各题以句 其一 赵孟頫枯树竹石
作者：弘历
朝代：清
体裁：六言诗

枯槎密筱离披，间以诡石参差。不拟刻楮求似，颇兼作篆行之。春意昌昌有脚，化工荡荡无私。水晶宫道人曰，昔者吾亦如斯。
偶仿赵氏合璧卷各题以句 其三 赵雍筠石幽兰
作者：弘历
朝代：清
体裁：七言绝句

不难石白与筠青，仲穆神襟未易形。恰比鸥波坡渚侧，幽兰雅合是同馨。
偶仿赵氏合璧卷各题以句 其二 管道升竹石
作者：弘历
朝代：清
体裁：五言绝句

吐云春霭霭，写月夜娟娟。最是相宜处，一家眷属连。
偶仿郑重达摩渡江并题以句
作者：弘历
朝代：清
体裁：七言绝句

好风吹送大江横，世界三千茎苇轻。若说一花开五叶，有人我寿者众生。
偶仿钱选三蔬图并题八韵
作者：弘历
朝代：清
体裁：五言排律

琼芳贻舜举，可以注蔬经。两颗鱼鳞紫，一丸鸽子青。书生原识味，画士善传形。缥轴千年秘，瑶箱几氏扃。江村今梦幻，七字昔调停。何事不胫至，偶然师意宁。迎秋早呈实，过雨自馀馨。学圃观生趣，还因悦性灵。
偶仿陈琳溪凫图因叠旧题陈画韵
作者：弘历
朝代：清
体裁：七言绝句

不喜萍茵喜沙阪，翠衿丹臆素缨昂。秋风独立虑谁妒，那学鹪鹩假羽翔。
偶仿项圣谟松涛散仙卷为小幅辄题其上
作者：弘历
朝代：清
体裁：五言律诗

檃括长图意，松涛宛散仙。飞萝笼仄涧，落叶逐流泉。太古无朱夏，一峰凌紫烟。何妨苔壁上，又识戊辰年。
偶作三友图因题以句
作者：弘历
朝代：清
体裁：古风

伯夷圣之清，潇洒侯似彼。伊尹圣之任，后凋贞可比。柳下圣之和，报春属冰蕊。堪为忘年交，要之皆君子。孟氏既前呼，苏家后唱是。允称益者友，不出尼山旨。命笔写其真，在彼不在此。
偶作秋英八种各题以诗 其一 葵
作者：弘历
朝代：清
体裁：五言绝句

梳风翠羽翻，承露金盘洁。堪作素秋朋，岂为清斋折。
偶作秋英八种各题以诗 其七 石竹
作者：弘历
朝代：清
体裁：五言绝句

周阿迥出群，蜂蝶任纷纷。不与蘼芜伍，终因近此君。
偶作秋英八种各题以诗 其三 菊
作者：弘历
朝代：清
体裁：五言绝句

菊本潇洒姿，陶潜托幽好。却被人传说，东篱转厌闹。
偶作秋英八种各题以诗 其二 秋海棠
作者：弘历
朝代：清
体裁：五言绝句

海棠一例好，娟娟春复秋。试向群芳问，争如得自由。
偶作秋英八种各题以诗 其五 蓝菊
作者：弘历
朝代：清
体裁：五言绝句

逊菊态偏嫭，当秋芳转盛。试问著经人，应为何品命。
偶作秋英八种各题以诗 其八 蓼
作者：弘历
朝代：清
体裁：五言绝句

秋波一片霞，写影称疏斜。夜月难分色，栖鸿稳荻花。
偶作秋英八种各题以诗 其六 兰
作者：弘历
朝代：清
体裁：五言绝句

香以清不酽，色匪妖而美。临风笑芙蕖，得作秋君子。
偶作秋英八种各题以诗 其四 桂
作者：弘历
朝代：清
体裁：五言绝句

馥馥月中香，裳裳槛外黄。姮娥酬白帝，天酒复天粮。
偶作设色梅花并题是句
作者：弘历
朝代：清
体裁：七言绝句

元章渲染态嫌艳，无咎勾圈格略孤。斟酌浓纤聊寄兴，不知神韵得传无。
偶作风候写生二十四册各题以诗 其一 梅
作者：弘历
朝代：清
体裁：七言绝句

玉梅标格称仙妆，头踏春风领众芳。设使东皇编甲第，南枝合作探花郎。
偶作风候写生二十四册各题以诗 其七 迎春
作者：弘历
朝代：清
体裁：七言绝句

无须剪綵画屏装，花信迎春四出黄。迎得好春缘底事，青红碧绿任争芳。
偶作风候写生二十四册各题以诗 其三 水仙
作者：弘历
朝代：清
体裁：七言绝句

生机消息不终穷，底用灰飞验苇筒。一例清风明月下，仙人遥在水晶宫。
偶作风候写生二十四册各题以诗 其九 望春
作者：弘历
朝代：清
体裁：七言绝句

幽花婀娜笑庭阶，也报番风到小斋。真是不辜引领望，昭苏万汇乐春皆。
偶作风候写生二十四册各题以诗 其二 �花
作者：弘历
朝代：清
体裁：七言绝句

红葩粉蕊艳欺霞，赵叟邱翁莫浪誇。卉谱有时传蜀种，春风无处不唐花。
偶作风候写生二十四册各题以诗 其二十 麦花
作者：弘历
朝代：清
体裁：七言绝句

休誇紫晕与红酣，麦子花时秀色含。不共群芳争艳丽，香风饼饵绿畴南。
偶作风候写生二十四册各题以诗 其二十一 柳花
作者：弘历
朝代：清
体裁：七言绝句

点研杨花入眺凭，因风飞堕自难胜。如尘著体全无污，似雪晞阳却不凝。